Sinopharm, Johnson & JohnSon lulus bersyarat untuk kegunaan semasa bencana

KUALA LUMPUR 16 Julai – Kementerian Kesihatan (KKM) hari ini memberikan kelulusan pendaftaran bersyarat kepada dua vaksin COVID-19 iaitu Sinopharm dan Johnson and Johnson (Janssen) untuk kegunaan semasa bencana.

Ketua Pengarah Kesihatan Tan Sri Dr Noor Hisham Abdullah berkata, kelulusan itu dipersetujui dalam mesyuarat Pihak Berkuasa Kawalan Dadah (PBKD) ke-361 yang bersidang hari ini.

“Kelulusan pendaftaran bersyarat ini memerlukan maklumat kualiti, keselamatan dan keberkesanan produk vaksin tersebut dipantau dan dinilai berdasarkan data-data terkini dari semasa ke semasa,” katannya dalam kenyataan hari ini.

Vaksin Sinopharm atau ‘COVILO Suspension for Injection COVID-19 Vaccine (Vero Cell), Inactivated’ merupakan vaksin yang dibangunkan oleh China National Biotec Group Company Limited dan dikilangkan oleh Beijing Institute of Biological Products Co Ltd (BIBP), China dengan Duopharma (M) Sdn Bhd sebagai pemegang pendaftarannya.

Sementara vaksin Janssen COVID-19 Vaccine Suspension for Injection dikilangkan oleh Janssen Pharmaceutica N.V. Belgium dengan pemegang pendaftarannya Johnson & Johnson Sdn Bhd.

Beliau berkata KKM akan sentiasa mempertingkatkan tahap kesihatan awam dalam memerangi wabak COVID-19 melalui perolehan bekalan vaksin yang telah dinilai daripada aspek kualiti, keselamatan dan keberkesanan oleh Bahagian Regulatori Farmasi Negara (NPRA) dan diluluskan oleh PBKD.


Gaji pemain Melaka United langsai, CEO nafi bayaran ‘sangkut’ tiga bulan

MELAKA 9 April – Ketua Pegawai Eksekutif Kelab Bolasepak Melaka United (Melaka United FC) Datuk Seri Justin Lim menafikan dakwaan gaji pemain tertunggak selama tiga bulan.

“Bukan tiga bulan tetapi satu bulan sahaja dan tunggakan tersebut telah dijelaskan kepada pemain pada perjumpaan saya bersama mereka malam tadi,” katanya seperti dipetik Utusan Malaysia.

Malam tadi, Justin telah mengadakan pertemuan dengan pemain dan pengurusan Melaka United di Kuala Lumpur menjelang sepak mula Liga Super menentang Kuala Lumpur City FC malam ini.

“Sudah setahun saya bina Melaka United FC, tidak mungkin saya ingin musnahkan apa yang telah dibina bersama musim lalu, banyak wang, masa dan tenaga telah dicurahkan untuk memastikan MUFC kembali bersaing dalam Liga Malaysia.

“Saya telah nyatakan kepada pemain mahupun pengurusan mereka bakal berdepan hukuman seandainya mengeluarkan kenyataan palsu yang memberi kesan kepada kelab,” katanya.

Selasa lalu, pengendali Melaka United Risto Vidakovic mendakwa faktor tunggakan gaji menjadi antara punca aksi longlai ditampilkan pemain selepas tewas 0-1 di tangan Sabah FC di Stadium Hang Jebat.


Urus kewangan dengan bijak, nasihat PM kepada usahawan

LUMUT 15 Sept. – Uruskan kewangan dengan bijak. Demikian nasihat Perdana Menteri Tan Sri Muhyiddin Yassin kepada  dua usahawan bimbingan Wilayah Ekonomi Koridor Utara (NCER).

Muhyiddin memberikan nasihat itu menerusi panggilan video melibatkan dua usahawan program empowerNCER terbabit selepas  mempengerusikan mesyuarat Mesyuarat Pihak Berkuasa Pelaksanaan Koridor Utara ke-23 di Pulau Pangkor di sini hari ini.

“Uruskan kewangan secara bijak, jangan berbelanja besar. Nak berniaga jangan hanya harap pinjaman bank, simpan sendiri untuk besarkan perniagaan. Tahniah,” katanya.

Nor Hazima Abdul Jalal yang mengusahakan kedai makan di Pendang, Kedah sejak 17 Okt 2019 berkongsi kejayaannya meraih pendapatan RM6,000 sebulan hasil jualan pelbagai makanan seperti laksa.

Nor Hazima berkata beliau sebelum ini merupakan peserta Kasih Ibu Darul Aman (KIDA) iaitu satu program kebajikan yang dikhususkan bagi golongan ibu yang kurang berkemampuan (B40).

“Hasil program empowerNCER, saya bukan sahaja berjaya keluar daripada KIDA,  tetapi kini ada perniagaan sendiri dan boleh menggaji pekerja. Saya nak besarkan lagi perniagaan ini,” katanya.

Seorang lagi usahawan, Diani Iqlema Mohd Radzi mengusahakan penternakan udang kara dan azzola iaitu sejenis alga yang dijadikan makanan ikan di bawah bimbingan NCER sejak dua tahun lalu.

“Bantuan modal (tunai) tiada. Tapi pihak NCER bagi bantuan dari segi emosi, sokongan semua,” katanya, menambah permintaan terhadap udang kata sangat tinggi dengan harga mencecah RM100 sekilogram.


Hina jata negara: 10 laporan polis diterima, penulis, penerbit buku akan dipanggil

KUALA LUMPUR 29 Jun – Polis telah menerima 10 laporan polis yang dibuat pelbagai pihak berhubung sebuah buku yang didakwa mereka menghina Jata Negara.

Timbalan Pengarah (Siasatan/Perundangan) Jabatan Siasatan Jenayah Bukit Aman DCP Mior Faridalathrash Wahid berkata susulan itu, pihaknya membuka satu kertas siasatan dan kes disiasat menurut beberapa akta termasuk Seksyen 4(1) Akta Hasutan 1948.

Kes juga disiasat mengikut Seksyen 5 Akta Lambang dan Nama (Mencegah Penggunaan Tak Wajar) (Pindaan) 2016, Seksyen 233 Akta Komunikasi dan Multimedia 1998 dan Seksyen 8 (1) Akta Mesin Cetak dan Penerbitan 1984, katanya kepada pemberita hari ini.

Beliau berkata beberapa individu termasuk pengarang, penerbit dan mereka yang mempunyai kaitan atau terbabit dalam penghasilan buku itu akan dipanggil ke Bukit Aman untuk diambil keterangan serta membantu siasatan.

Hari ini, tular di media sosial sebuah buku bertajuk ‘Rebirth: Reformasi, Resistance, And Hope In New Malaysia’ yang mempamerkan sebuah logo mirip Jata Negara yang diubah suai sebagai penghias muka depan.

Antara kandungan laporan polis yang dibuat oleh individu dan badan bukan kerajaan (NGO) itu ialah imej yang digunakan untuk muka depan buku tersebut seolah-olah merendahkan martabat serta menghina lambang rasmi kedaulatan negara.


Gedung rangkaian AEON Bandaraya ditutup

Dalam kenyataan dikeluarkan AEON Co (M) Sdn Bhd, penutupan itu bagi membolehkan kerja-kerja sanitasi dijalankan di kawasan gedung sebagai langkah berjaga-jaga.


Kes ILI dalam negara terkawal, jangkitan biasa – Khairy

REMBAU, 26 Jun – Kes Penyakit Seperti Influenza (ILI) dalam negara pada masa ini adalah terkawal meskipun terdapat beberapa kluster melibatkan sekolah berasrama dikesan, kata Menteri Kesihatan Khairy Jamaluddin.

Beliau berkata orang ramai terutama ibu bapa tidak perlu bimbang berikutan penyakit tersebut adalah jangkitan biasa dan akan timbul dari semasa ke semasa selain pesakit hanya memerlukan pemantauan dan pengasingan diri sahaja.

“Kes influenza ini akan bertambah dari semasa ke semasa sebab Perintah Kawalan Pergerakan dah tiada, kita mula kurangkan langkah kesihatan awam seperti penjarakan fizikal dan sebagainya, sudah pasti penyakit berjangkit meningkat.

“Itu mungkin selama dua tahun lepas kes penyakit berkenaan menurun sebab kita dikurung di rumah dan ikuti langkah kesihatan awam tertentu, namun apa-apa pun ia masih lagi terkawal dan tiada apa yang perlu dibimbangkan,” katanya kepada pemberita selepas menghadiri program saringan kesihatan Peka B40 di sini hari ini.

Beliau berkata susulan itu tiada keperluan menutup sekolah pada masa ini selain Pejabat Kesihatan Daerah akan sentiasa membuat penilaian risiko mengenai kes penyakit berjangkit berkenaan.

Khairy turut menjelaskan sekiranya kes penyakit terbabit sudah berada pada tahap membimbangkan setelah penilaian dibuat, maka langkah-langkah tertentu akan dilaksanakan secepat mungkin.

Jumaat lepas, media melaporkan Jabatan Kesihatan Negeri (JKN) Selangor mengesan peningkatan kes jangkitan ILI di institusi pendidikan, khususnya sekolah berasrama sejak dua minggu lepas.


Tragedi tukar lorong

ALOR GAJAH 5 Mei – Penyelia tapak maut selepas kereta dipandu terbabit kemalangan dengan sebuah kenderaan pelbagai guna (MPV) Toyota Estima di Kilometer 192.6 Lebuhraya Utara Selatan (arah utara), di sini, hari ini.

Dalam kejadian kira-kira jam 6.30 pagi itu, pemandu kereta Mohd Selamat Besar, 41, disahkan maut di lokasi kemalangan, manakala pemandu serta penumpang Toyota Estima mengalami luka pada badan di rawat di zon kuning Hospital Melaka.

Ketua Polis Daerah Alor Gajah Superintendan Arshad Abu berkata, kemalangan itu membabitkan sebuah Mitsubishi Lancer dan Toyota Estima dinaiki empat warga Singapura.

“Kedua-dua kenderaan dari arah Johor menghala ke Melaka. Berdasarkan siasatan awal kemalangan dipercayai berlaku apabila Toyota Estima berada di lorong kiri mengubah laluan ke lorong kanan.

“Kedua-dua kenderaan kini ditahan untuk dihantar ke Pusat Pemeriksaan Kenderaan Berkomputer (PUSPAKOM) selain kes disiasat mengikut Seksyen 41(1) Akta Pengangkutan Jalan (APJ) 1987,” katanya.


Sukma: Muhammad Fakhrul tebus emas untuk Melaka

KUALA LUMPUR, 18 Sept – Atlet olahraga Melaka Muhammad Fakhrul Razi Jailani memperbaiki kejayaannya pada pentas Sukan Malaysia (Sukma) selepas mengungguli acara 20,000 meter (m) lumba jalan kaki lelaki, hari ini.

Acara berlangsung di Stadium Nasional Bukit Jalil itu menyaksikan Muhammad Fakhrul yang meraih gangsa bagi acara sama pada Sukma 2018, mendahului perlumbaan sejak dari awal sekali gus menamatkan perlumbaan dengan catatan masa satu jam 40 minit 05 saat (s).

Beliau meninggalkan atlet Pulau Pinang Sriven Tan (1:43.34s) di tempat kedua dan atlet Negeri Sembilan M. Sivanesh (1:46:09s) di kedudukan ketiga.

Atlet berusia 20 tahun itu ditemui selepas tamat acara berkata percubaan kali keduanya bagi acara itu ternyata berbaloi selepas berjaya menukarkan pingat gangsa kepada pingat emas pada Sukma kali ini.

“Jadi saya berjaya menebus emas bagi acara itu pada edisi kali ini selain merupakan catatan terbaik dan saya rasa bersyukur untuk itu,” katanya ketika ditemui Bernama.

Dalam pada itu, penantian kontinjen Perlis membutirkan pingat emas sulung sepanjang saingan Sukma berlangsung akhirnya tertunai selepas atlet olahraga Kamal Farhan Rahman mengungguli acara lempar cakera lelaki.

Kamal Farhan yang membuat penampilan sulung di pentas Sukma, membuat lemparan sejauh 48.08 meter (m) tidak mampu dicabar peserta Sarawak Jonah Chang Anak Rigan (43.82m) dan peserta Johor Tan Jing Cheng (41.25m). — BERNAMA


Pengarah JBPM Melaka antara tiga atlet ke Belanda

BUKIT KATIL 19 Julai – Pengarah Jabatan Bomba dan Penyelamat Malaysia (JBPM) Negeri Melaka, Penolong Pesuruhjaya Bomba Abu Bakar Katain akan mengetuai pasukan boling JBPM pada temasya Sukan Polis dan Bomba Sedunia 2022 di Rotterdam, Belanda Ogos ini.

Beliau bersama dua lagi pegawai JBPM Melaka, Mohd Nurfarhan Azmi yang mewakili acara boling manakala Mohd Noor Mohd Sheh dalam acara badminton akan bergerak ke Belanda pada 20 Julai hingga 3 Ogos depan.

Menurut Abu Bakar yang juga pengurus pasukan Boling JBPM menyasarkan sekurang-kurangnya tiga pingat emas akan dibawa balik ke Malaysia dalam kejohanan sukan dwi tahunan itu.

“Tiga wakil JBPM Melaka ke Sukan Polis dan Bomba Sedunia 2022 di Belanda, dua dalam pasukan boling termasuk saya dan seorang lagi wakil bagi acara badminton.

“Sebulan lebih pasukan boling berlatih dan kita harap emas dalam genggaman untuk Malaysia,” katanya yang akan bermain dalam kategori Grand Master atas 55 tahun di Belanda dijadualkan pada 22 Julai nanti.

Beliau berkata demikian dalam sidang media selepas Program Perhimpunan Dwi Tahunan 2022 JBPM Negeri Melaka Bulan Julai di Balai Bomba dan Penyelamat (BBP) Bukit Katil di sini hari ini.

Untuk rekod, pasukan Boling JBPM pada tahun 2019 merangkul dua pingat emas dalam Sukan Polis dan Bomba Sedunia yang diadakan di China manakala tiga pingat emas dibawa pulang pada tahun 2017.

Seramai 41 pegawai JBPM dari seluruh Malaysia akan menyertai temasya dua tahun sekali itu dalam lima jenis permainan dengan sasaran kali ini untuk membawa pulang sembilan pingat emas.


Hospital medan di HPP, ICU Medan di HKB ditutup

GEORGE TOWN, 29 Dis – Operasi di kesemua 10 buah hospital medan Angkatan Tentera Malaysia (ATM) di seluruh negara yang dibuka bagi menampung merawat pesakit COVID-19 ditutup sepenuhnya hari ini berikutan jumlah pesakit semakin berkurangan.

Hospital medan ATM terbabit ditutup secara berperingkat dengan yang terakhir membabitkan Hospital Medan ATM di Hospital Pulau Pinang (HPP) dan Unit Rawatan Rapi (ICU) Medan Hospital Kepala Batas(HKB) di sini.

Panglima 2 Divisyen Mej Jen Datuk Muhammad Huzaimi Sabri berkata kedua-dua hospital medan dan ICU medan ATM itu ditutup selepas angka kes COVID-19 menurun dengan ketara hasil kejayaan dan keberkesanan langkah mitigasi serta program vaksinasi dalam kalangan rakyat hampir 80 peratus menerima vaksin sekurang-kurangnya satu dos.

“Objektif penubuhan hospital medan ATM adalah bagi membantu pihak hospital Kementerian Kesihatan (KKM) dalam merawat pesakit COVID-19 yang mana penggunaan katil telah melebihi kapasiti 80 peratus ketika itu.

“Sepanjang tempoh pengoperasian ICU medan ATM di HKB iaitu bermula 28 Mei lepas, sebanyak 421 pesakit dirawat di 24 buah katil ICU di situ dengan 381 pesakit sembuh manakala kematian membabitkan 40 orang. Tiga pegawai dan 29 anggota ATM bertugas sepanjang tempoh tersebut,” katanya kepada pemberita selepas hadir pada Majlis Simbolik Penutupan Hospital Medan ATM Pulau Pinang, di HPP di sini hari ini.

Muhammad Huzaimi berkata bagi pengoperasian di HPP, sejumlah 499 pesakit menerima rawatan di situ sejak ia beroperasi bermula 24 Sept lepas dengan 449 orang sembuh manakala 50 lagi pesakit meninggal dunia.

Katanya, hospital medan ATM itu menempatkan lapan buah katil ICU dan 92 buah katil biasa dilengkapi kemudahan oksigen membabitkan dua pegawai serta 15 anggota ATM bertugas di situ.

“ICU medan HKB merawat pesakit COVID-19 tahap empat dan lima manakala di HPP tiga serta empat, ATM umumnya sentiasa komited dalam membantu negara menangani serta memutuskan penularan rantaian pandemik COVID-19, ” katanya.

Dalam pada itu, beliau berkata walaupun kesemua operasi hospital medan ATM ditamatkan namun pihaknya sentiasa bersiap sedia untuk membuka kembali operasi hospital berkenaan sekiranya terdapat keperluan untuk berbuat demikian terutama terdapat peningkatan kes COVID-19 varian Omicron.

“Setakat ini ATM tidak menerima sebarang arahan untuk membuka kembali operasi hospital medan, kami sentiasa berada dalam keadaan siap sedia untuk menjalankan semula operasi hospital itu jika diperlukan,” katanya.

ICU medan dibina menggunakan konsep hibrid iaitu empat kontena ATM digunakan untuk menempatkan 12 katil dan 15 katil lagi ditempatkan di empat buah khemah yang didirikan di kawasan parkir dalam HKB.

Manakala hospital medan ATM di HPP menempatkan sebanyak 100 katil bagi pesakit COVID-19 membabitkan 23 khemah siap dibina di kawasan seluas 2,300 meter persegi di tapak parkir hospital itu.- BERNAMA


Melaka tambah produk pelancongan baharu tahun depan

BANDA HILIR 23 Nov. – Melaka bakal memiliki pelbagai tarikan pelancongan baharu bermula tahun depan bagi menggalakkan pertumbuhan sektor berkenaan pasca COVID-19.

Pengerusi Jawatankuasa Pelancongan, Warisan dan Kebudayaan negeri Datuk Muhammad Jailani Khamis berkata, antara yang sedang dalam proses pembinaan ialah sebuah rumah hantu dua tingkat yang akan dibina berhampiran Menara Taming Sari.

“Ketua Menteri Datuk Seri Utama Haji Sulaiman Md Ali memberi cadangan agar rumah hantu itu diberi nama Alam Misteri yang mana ia merupakan pelaburan daripada sebuah syarikat menggunakan struktur besi untuk bangunan dua tingkat.

“Pada masa sama di sekitar Menara Taming Sari juga akan dibina sebuah restoran makanan segera yang akan memperkenalkan konsep pandu lalu khas kepada penunggang motosikal,” katanya kepada Melaka Hari Ini.

Selain itu, Muhammad Jailani berkata, sebuah Resort dilengkapi prasarana golf, ‘club house’, rawatan spa dan taman tema air juga sudah dibina di Ayer Keroh yang dijangka mampu merancakkan kembali pertumbuhan sektor pelancongan negeri ini.

“Kita juga sedang dalam proses akhir untuk menghidupkan semula Planetarium di kawasan Ayer Keroh yang mana kita percaya dengan adanya Resort dan Planetarium yang kembali beroperasi ia mampu membuka kira-kira 2,500 peluang pekerjaan di Melaka.

“Sebenarnya, banyak lagi berita baik yang akan menanti rakyat selepas ini apabila kita mengambil langkah intensif dengan meluluskan pelbagai projek yang memberi pulangan bukan sahaja kepada negeri, tetapi juga untuk rakyat di Melaka,” katanya lagi.


Polis siasat kebocoran dokumen penghakiman perbicaraan kes Rosmah

Ketua Polis Daerah Sentul ACP Beh Eng Lai berkata pihaknya menyiasat kes itu mengikut Seksyen 8 Akta Rahsia Rasmi 1972 kerana kesalahan membocorkan maklumat, Seksyen 203A Kanun Keseksaan (kesalahan mendedahkan maklumat) dan Seksyen 233 Akta Komunikasi dan Multimedia 1998 (kesalahan menyebarkan kenyataan jelik).

“Semasa pengadu berada di Kompleks Mahkamah Kuala Lumpur, pengadu telah dimaklumkan berlaku kebocoran dokumen dalaman sulit yang merupakan dokumen draf awal disediakan Unit Penyelidikan Mahkamah Tinggi Kuala Lumpur.

“Dokumen itu merupakan dokumen penyelidikan mengenai kes yang masih dalam perbicaraan dan merupakan pendapat Unit Penyelidikan sebagai rujukan kepada Hakim,” katanya dalam kenyataan hari ini.

Menurutnya, hasil semakan polis mendapati terdapat satu artikel dimuat naik di sebuah portal berita bertajuk ‘Rosmah Mansor Will Be Pronounced Guilty On 1st September 2022’, yang dikeluarkan semalam.

Beliau berkata laporan media itu mendakwa keputusan mahkamah mendapati Rosmah bersalah telah disediakan namun pengadu mendapati dokumen tersebut dipinda daripada dokumen asal.

“Orang ramai yang mempunyai maklumat mengenai perkara itu boleh menghubungi bilik gerakan Ibu Pejabat Polis Daerah Sentul di talian 03-4048 2222,” katanya. – BERNAMA


Raja-Raja Melayu sokong Parlimen bersidang secepat mungkin

KUALA LUMPUR 16 Jun – Raja-Raja Melayu yang menghadiri perjumpaan di Istana Negara hari ini menyokong dan senada dengan pendirian Yang di-Pertuan Agong Al-Sultan Abdullah Ri’ayatuddin Al-Mustafa Billah Shah agar Parlimen segera bersidang.

Penyimpan Mohor Besar Raja-Raja Tan Sri Syed Danial Syed Ahmad berkata di peringkat negeri pula, Raja-Raja Pemerintah turut berpendirian agar Dewan Undangan Negeri (DUN) dibolehkan bersidang secepat mungkin.

“Kaedah dan prosedur persidangan seperti yang sedang diamalkan di beberapa buah negara yang terbukti dapat mengawal rangkaian jangkitan virus COVID-19, wajarlah diperkenalkan dan diterima pakai di negara ini,” katanya dalam satu kenyataan malam ini.

Syed Danial berkata Raja-Raja berpendirian pentingnya dihormati mekanisme semak dan imbang antara cabang eksekutif, legislatif dan kehakiman untuk menjamin berlakunya tadbir urus yang telus, berintegriti dan bertanggungjawab kepada rakyat terutama dalam hal ehwal kewangan dan perbelanjaan negara.

Perjumpaan itu dihadiri oleh Sultan Terengganu, Sultan Selangor, Yang Dipertuan Besar Negeri Sembilan, Sultan Johor, Sultan Perak, Sultan Kedah, Pemangku Raja Pahang dan Raja Perlis yang diwakili oleh Raja Muda Perlis.

Sementara itu, Syed Danial berkata Raja-Raja Pemerintah turut menzahirkan penghargaan kepada Yang di-Pertuan Agong atas sifat baginda mengamalkan budaya bermesyuarah, bersedia mendengar pandangan daripada institusi mewakili rakyat dan pada hari ini mengadakan pertemuan untuk mendapatkan nasihat Raja-Raja Melayu.

“Semangat tersebut adalah selaras dengan budaya syura yang sangat dianjurkan oleh Islam ketika ummah menghadapi sesuatu perkara besar yang memerlukan penyelesaian,” katanya.

Beliau berkata dalam perbincangan tersebut, Raja-Raja telah mencambahkan pandangan dan menzahirkan pendapat secara terbuka dan berterus-terang dalam semangat saling menghormati agar dapat dijadikan bahan panduan dan rujukan Seri Paduka membuat ketetapan.

Syed Danial berkata Raja-Raja Melayu juga menzahirkan di peringkat negeri masing-masing, baginda-baginda turut menerima menghadap pelbagai pihak yang menyembahkan kebimbangan terhadap keadaan negara ketika ini, selain mempersembah pelbagai cadangan memohon kebijaksanaan Raja-Raja Pemerintah membantu merangka formula penyelesaian untuk meringankan kesusahan yang sedang dihadapi majoriti rakyat.

“Adalah menjadi kewajipan Seri Paduka Baginda Yang di-Pertuan Agong dan Raja-Raja Pemerintah di negeri-negeri untuk mengimbangkan pelbagai tuntutan demi menjamin berlakunya keadilan dan menghindarkan kemungkinan sebenar ataupun tanggapan berlakunya sebarang penyalahgunaan kuasa,” katanya.


Harimau Malaya tewas lagi kepada Vietnam

KUALA LUMPUR 12 Jun – Skuad Harimau Malaya terpaksa menempuh laluan kelayakan yang lebih panjang ke Piala Asia 2023 apabila tewas tipis 1-2 kepada Vietnam di Stadium Al Maktoum, Dubai, Emiriah Arab Bersatu (UAE), awal pagi tadi.

Kekalahan keempat Malaysia dalam lima pertemuan menentang Vietnam sejak Park Hang-seo mengambil alih pasukan itu pada 2017, menyaksikan Malaysia hilang peluang untuk menduduki dua tempat teratas dalam Kumpulan G.

Daripada lapan kumpulan, hanya pasukan di tempat teratas dan empat pasukan terbaik di tempat kedua akan mara ke pusingan ketiga kelayakan Piala Dunia 2022, sekali gus layak secara automatik ke Piala Asia, manakala pasukan lain terpaksa menempuhi satu lagi pusingan kelayakan ke Piala Asia.

Pada aksi hari ini, keputusan ketua jurulatih negara Tan Cheng Hoe yang meletakkan gandingan Brendan Gan dan Muhammad Syafiq Ahmad di tengah, dilihat mampu menguasai perlawanan pada babak pertama, namun gagal dalam mencabar gawang gol Vietnam.

Skuad Naga Emas itu memberi amaran awal menerusi serangan jarak jauh pemain pertahanan, Van Hau Doan pada minit ke-10, yang tersasar ke bahagian kanan gawang gol, manakala percubaan Hoang Duc Nyugen ditangkap kemas oleh Mohd Farizal Marlias.

Vietnam bagaimanapun, berjaya membuka tirai jaringan menerusi tandukan Nguyen Tien Linh pada minit ke-27, yang gagal dihalang oleh benteng pertahanan negara yang sedikit hilang fokus setelah tidak dapat mengawal bola selepas sepakan sudut pasukan lawan.

Tandukan deras Muhammad Syafiq Ahmad pada minit ke-38, setelah menerima hantaran daripada Matthew Davies, berjaya dihalang oleh penjaga gol Vietnam Bui Tan Truong, manakala sepakan percuma Safawi Rasid juga berjaya ditampan keluar oleh penjaga gol veteran itu.

Bersambung babak kedua, Cheng Hoe, yang kehilangan bapanya Tan Chooi Siak, 95, semalam, membuat keputusan untuk menggantikan Syafiq dan Safawi dengan membawa masuk Nazmi Faiz Mansor dan Muhammad Akhyar Abdul Rashid.

Penyerang naturalisasi negara, Guilherme de Paula akhirnya membalas kepercayaan yang diletakkan ke atasnya, apabila menyamakan kedudukan menerusi sepakan penalti deras pada minit ke-72.

Namun, keriangan skuad negara tidak kekal lama apabila Que Ngoc Hai meletakkan skuad kendalian Hang-seo sekali lagi di hadapan dengan melengkapkan sepakan penalti pada minit ke-82, setelah Brendan mengasari Nguyen Van Toan.

Ini merupakan kekalahan kedua berturut-turut skuad Harimau Malaysia dalam kempen kelayakan itu, selepas diaibkan 0-4 oleh Emiriah Arab Bersatu (UAE) minggu lalu.

Keputusan hari ini menyaksikan Vietnam, yang mengekalkan rekod tanpa kalah terus kekal di tangga teratas kumpulan dengan 17 mata selepas tujuh perlawanan, diikuti UAE (15 mata), Thailand (9), Malaysia (9) dan Indonesia (1).

Malaysia seterusnya akan beraksi menentang Thailand pada aksi terakhir kumpulan pada awal pagi Rabu, manakala Vietnam bakal berdepan cabaran UAE dalam penentuan juara kumpulan.


KTMB tawar diskaun RM10 bagi perkhidmatan ETS mulai April

KUALA LUMPUR 14 Mac. – Pengguna Perkhidmatan Tren Elektrik (ETS) akan dapat menikmati potongan diskaun RM10 bagi setiap tiket di bawah kempen promosi Cuti-Cuti Malaysia bermula April ini.

Keretapi Tanah Melayu Berhad (KTMB) berkata kempen dengan kerjasama Kementerian Pelancongan, Seni dan Budaya Malaysia (MOTAC) itu akan berlangsung selama tiga bulan hingga 30 Jun ini.

“Selaras pelancaran kempen ini, KTMB juga ingin memaklumkan jualan tiket bagi perkhidmatan ETS untuk perjalanan 1 April hingga 30 September 2021 akan dibuka mulai esok 15 Mac, dengan 24 perkhidmatan ETS disediakan menggunakan jadual waktu sedia ada.

“Jualan tiket ini dibuka bagi membolehkan orang ramai membuat perancangan awal untuk bercuti di dalam negeri tertakluk kepada arahan semasa oleh pihak kerajaan,” demikian menurut kenyataan KTMB hari ini.


KKM percepat buka semula gimnasium, rangka garis panduan pengalihan udara

KUALA LUMPUR 8 Sept – Kementerian Kesihatan (KKM) sedang bekerjasama dengan Majlis Keselamatan Negara untuk membangunkan beberapa garis panduan berhubung pengalihan udara melibatkan pembukaan gimnasium, kata menterinya Khairy Jamaluddin.

“Ini tidak akan mengambil masa yang lama, tapi disebabkan sifat biasa bagi pusat kecergasan dalam dewan, kita perlu tekankan beberapa keperluan soal pengalihan udara tertentu. Kami sedang melakukannya secepat mungkin,” katanya menerusi akaun twitter hari ini.

“(Sementara itu) Permintaan Datuk Seri Ahmad Faizal Azumu (Menteri Belia dan Sukan) untuk ‘outdoor team sports’ adalah wajar. Menteri KBS memang prihatin terhadap sektor sukan. Tadi dibincang dan diputuskan di sidang MKN COVID-19,” tambahnya.

Terdahulu di Twitter Ahmad Faizal menggesa Khairy supaya membenarkan gimnasium dan aktiviti sukan luar dewan dibuka semula selepas kerajaan baru-baru ini mengumumkan bahawa panggung wayang akan dibuka semula kepada orang ramai mulai esok.

Semalam Perdana Menteri Datuk Seri Ismail Sabri Yaakob mengumumkan panggung wayang akan dibuka semula kepada orang ramai di negeri yang telah beralih ke Fasa Satu Pelan Pemulihan Negara (PPN), beroperasi pada kapasiti penonton di dewan tayangan wayang dihadkan 50 peratus bermula esok, dan hanya dibenarkan kepada mereka yang sudah melengkapkan vaksinasi.


Tiga arahan baharu pesawat tanpa pemandu berkuat kuasa 1 Mac

PUTRAJAYA 25 Feb. – Pihak Berkuasa Penerbangan Awam Malaysia (CAAM) mengeluarkan tiga arahan penerbangan awam (CAD) yang mengatur operasi sistem pesawat tanpa pemandu (UAS), yang akan berkuat kuasa 1 Mac ini.

Menteri Pengangkutan Datuk Seri Dr Wee Ka Siong berkata, tiga arahan berkenaan yang dikeluarkan oleh ketua pegawai eksekutif CAAM berdasarkan Seksyen 24O Akta Penerbangan Awam 1969 (Akta 3), ialah Organisasi Latihan Juruterbang Kawalan Jauh (RPTO), Operasi Pertanian UAS (AGR) dan Projek UAS Khas (SUP).

Beliau berkata CAAM telah menetapkan standard, keperluan dan prosedur kepada individu dan pengendali di Malaysia untuk pertanian, organisasi latihan, penyelidikan dan pembangunan, operasi Beyond Visual Line of Sight (BVLOS) dan operasi lain yang memerlukan sokongan tambahan daripada CAAM kerana ia melibatkan risiko.

Beliau berkata CAD bertujuan membantu organisasi baharu memastikan setiap permohonan sebagai RPTO memenuhi syarat-syarat oleh CAAM dan menjelaskan pengaturan, arahan dan hal undang-undang berkaitan bagaimana CAAM akan mentadbir RPTO.

Bagi AGR, Wee berkata CAD mengandungi standard, keperluan dan prosedur untuk individu dan pengendali di Malaysia yang ingin memohon kelulusan untuk operasi pertanian menggunakan UAS bagi operator komersial dan swasta.

“Ia juga mengetengahkan syarat keselamatan yang mesti dipatuhi dari segi kelayakan udara dan/atau standard operasi sebelum UAS pertanian dibenarkan beroperasi di Malaysia,” katanya.

Mengenai SUP, beliau berkata CAD bertujuan membantu pelabur, pembuat dan pengedali dron tempatan, sama ada entiti kerajaan dan swasta untuk melabur, berinovasi dalam aktiviti penyelidikan dan pembangunan (R&D) dan beroperasi dalam BVLOS serta operasi lain yang memerlukan aktiviti sokongan tambahan daripada CAAM berikutan risiko dalam industri UAS yang berkembang pesat.

Wee berkata CAAM akan melancarkan arahan lebih lanjut termasuk kategori ‘terbuka’ dan dron ‘mainan’ yang akan siap pada suku ketiga 2021.

Antara 2015 dan 2019, terdapat 46,876 dron diuji dan didaftarkan dengan SIRIM yang dikeluarkan dengan logo Suruhanjaya Komunikasi dan Multimedia Malaysia (MCMC), dan dianggarkan sebanyak 10,000 unit berdaftar pada 2020, katanya.


Transformasi ke arah teknologi tidak jejaskan pekerja tempatan – MITI

KLEBANG 28 Mei – Kementerian Perdagangan Antarabangsa dan Industri (MITI) akan memberi galakan penuh kepada semua pemain industri termasuklah perusahaan kecil dan sederhana (PKS) melakukan transformasi seiring dengan Revolusi Industri 4.0 (IR 4.0).

Timbalan Menterinya, Senator Datuk Lim Ban Hong berkata, menerusi transformasi ke arah teknologi dan automasi, ia bukan sahaja dapat membantu meningkatkan produktiviti sesuatu industri itu.

“Ada syarikat-syarikat yang telah berjaya melakukan transformasi seperti ini dengan mengubah pendekatan daripada berteraskan tenaga kerja terutama pekerja asing kepada automasi dan teknologi.

“Namun, ia tidak bermaksud teknologi ini akan memberi kesan kepada pekerja tempatan kerana apa yang diganti ialah skop kerja yang berulang-ulang yang mana ia biasanya tidak menggunakan khidmat pekerja tempatan, sebaliknya pekerja asing.

“Jadi, kita berharap pekerja tempatan dapat memanfaatkan peluang ini dengan mendapatkan tahap pendidikan dan kemahiran teknologi yang lebih tinggi di masa akan datang kerana mereka boleh merebut peluang untuk mengendalikan sesuatu teknologi itu dan sekali gus mewujudkan lebih banyak peluang pekerjaan,” katanya.

Beliau berkata demikian ketika ditemui di Majlis Rumah Terbuka Aidilfitri Dewan Undangan Negeri (DUN) Klebang, di sini, malam tadi yang turut dihadiri Yang di-Pertua Negeri Tun Seri Setia Mohd Ali Mohd Rustam dan Ketua Menteri Datuk Seri Utama Sulaiman Md Ali.

Mengulas lanjut, Lim berkata, bagi merealisasikan hasrat transformasi berorientasikan teknologi itu, MITI melalui agensinya Malaysia Productivity Corporation (MPC) sedang giat menjalankan jelajah di seluruh negara bagi bertemu sendiri dengan pemain industri, PKS dan komuniti perniagaan.

Menurutnya, menerusi jelajah itu, MPC akan memainkan peranan dalam memaklumkan kepada pemain industri apakah jenis bantuan, inisiatif dan insentif yang disediakan kerajaan dalam membantu sektor berkenaan bersama-sama bergerak ke hadapan.

“Selain itu, kita juga akan memberi penekanan kepada unsur-unsur Environmental Social Governance (ESG) yang perlu diterapkan industri dan komuniti perniagaan yang mana unsur ini sangat penting kepada setiap syarikat.

“Apabila mereka mengeluarkan produk atau memberi perkhidmatan kepada rakyat, mereka juga perlu bersama-sama memberi fokus kepada unsur alam sekitar, mempunyai tadbir urus yang baik dan tanggungjawab sosial membantu masyarakat.

“Jadi, melalui program ini kita akan maklumkan kepada industri dan komuniti perniagaan agar mereka boleh memberi penekanan kepada unsur-unsur ini supaya budaya kelestarian dan kemampanan itu dapat dibentuk,” katanya.


Kanak-kanak perempuan didera guru taska

Ketua Polis Daerah Johor Bahru Utara ACP Rupiah Abd Wahid berkata satu laporan polis mengenai kejadian berkenaan telah dibuat oleh ibu kanak-kanak itu semalam susulan video kejadian dera itu tular menerusi media sosial.

Beliau berkata kanak-kanak itu yang merupakan seorang hiperaktif dan masalah lambat bercakap telah ditempatkan oleh ibu bapanya di taska berkenaan yang merupakan pusat jagaan untuk kanak-kanak normal dan kanak-kanak berkeperluan khas.

“Hasil siasatan melalui rakaman kamera litar bertutup (CCTV) taska tersebut mendapati guru berkenaan telah menarik telinga dan menekap bantal ke muka mangsa.

“Mangsa telah dibawa ke Hospital Sultanah Aminah, di sini dan pegawai perubatan telah mengesahkan mangsa telah mengalami lebam atas telinga kanan dipercayai didera,” katanya dalam kenyataan hari ini.

Rupiah berkata susulan itu, pihaknya menahan seorang wanita berusia 24 tahun, yang merupakan guru di taska berkenaan di tepi Jalan Putih, Skudai, di sini malam tadi.

Beliau berkata wanita itu direman hingga 17 Mei ini bagi membantu siasatan mengikut Seksyen 31 (1) (a) Akta Kanak-Kanak 2001, yang memperuntukkan hukuman penjara maksimum 20 tahun atau denda RM50,000 atau kedua-duanya sekali, jika sabit kesalahan.

Katanya orang ramai yang mempunyai maklumat berkaitan kes itu diminta menghubungi Ibu Pejabat Polis Daerah Johor Bahru Utara di talian 07-5563 122. – BERNAMA


Pesara lesap lebih RM52,300 terpedaya ‘love scam’

KUANTAN, 4 Feb – Seorang pesara kerugian RM52,300 akibat terpedaya dengan kegiatan Love Scam selepas berkenalan dengan seorang lelaki menerusi laman sosial pada Disember lepas.

Ketua Jabatan Siasatan Jenayah Komersial Pahang Supt Mohd Wazir Mohd Yusof berkata wanita berusia 74 tahun itu dikatakan telah dihubungi suspek melalui Facebook dengan nama Nelson Michael Jr yang mendakwa dirinya berasal dari Amerika Syarikat namun bekerja di Miri, Sarawak dalam bidang cari gali minyak.

Beliau berkata sepanjang perkenalaan, mangsa tidak pernah menemui suspek dan hanya berhubung dengan lelaki tersebut menerusi panggilan telefon dan aplikasi WhatsApp.

“Suspek telah meminjam wang dari wanita itu dengan pelbagai alasan sebanyak tujuh kali dengan jumlah keseluruhan RM52,300 malah berjanji dengan mangsa mahu mengahwininya apabila memberi pinjam wang tersebut,” katanya dalam kenyataan hari ini.

Bagaimanapun, suspek tidak dapat dihubungi mangsa sejak 31 Jan lepas, iaitu selepas melakukan transaksi terakhir malah lelaki itu turut menyekat nombor telefon wanita berkenaan, katanya.

Menurutnya, mangsa yang menyedari dirinya tertipu telah membuat laporan polis di Ibu Pejabat Polis Daerah Kuantan semalam dan siasatan dijalankan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh dikenakan denda, jika sabit kesalahan.Pesara


Transformasi Merlimau jadi kampung minda kelas pertama

MERLIMAU 27 Oktober – Mahu menjadikan orang kampung Merlimau minda kelas pertama, itu antara fokus utama Ahli Dewan Undangan Negeri (Adun) Merlimau, Dr Muhamad Akmal Saleh dalam mengekalkan identiti kawasan itu.

Menurutnya, biarpun masih mengekalkan identiti kampung namun segala perancangan infrastruktur tidak dilupakan khususnya buat penduduk di Dewan Undangan Negeri (DUN) itu pada masa akan datang.

“Saya nak mengekalkan Merlimau sebagai entiti kampung, tetapi entiti kampung yang lengkap dengan pelbagai infrastruktur, Merlimau adalah kampung Melayu yang ada keunikannya sendiri.

“Tapi pada masa sama kita tidak boleh tinggal dengan pembinaan infrastruktur seperti jalan raya dan lain-lain fasiliti supaya orang yang datang sini dapat manfaatnya.

“Paling penting orang kampung Merlimau mesti mempunyai minda kelas pertama, saya beruntung kerana berada dekat dengan penduduk di sini, selagi boleh dekat dengan rakyat saya akan cuba buat,” katanya kepada Melaka Hari Ini (MHI).

Ia termasuklah dengan mengadakan program Merlimau Berpeluh sejak Jun lalu yang mendapat penyertaan seramai 300 orang pada awalnya dan sehingga kini program itu telah diadakan setiap bulan.

Menurutnya, setiap bulan penyertaan sentiasa meningkat yang mana pada Julai lalu lebih 1,000 peserta direkodkan, diikuti 7,000 peserta pada bulan Ogos dan 2,000 peserta pada September lalu.

“Untuk bulan September saya tidak uar-uarkan sangat program ini, namun lebih 2,000 peserta juga hadir, adanya program begini kita dapat menerapkan gaya hidup sihat DUN Merlimau.

Bagi membantu meningkatkan pendapatan peniaga kecil di DUN Merlimau, Dr Muhamad Akmal mengambil inisiatif mewujudkan Merlimau Night Market di Bandar Baru Merlimau Utara sejak Ramadan yang lalu.

“Tujuan asal kita wujudkan ‘night market’ ini untuk mengajak orang ramai berkumpul dan meriahkan kawasan ini, jadi kita beri peluang kepada seramai 75 peniaga untuk berniaga di tapak ini sekali gus menjana pendapatan harian.

“Night market ini dibuka pada setiap hari Jumaat sehingga Ahad, sebelum ini kita tak tahu macam mana nak majukan peniaga di Merlimau, jadi apabila ada aktiviti sebegini kita nampak orang ramai berminat datang ke sini.

“Kalau tidak sediakan tempat menarik orang akan keluar dari Merlimau untuk bersantai, tetapi sekarang tidak perlu pergi jauh untuk bawa keluarga pada hujung minggu,” katanya.

Dalam aspek menjaga minat golongan belia, Dr Muhamad Akmal bakal membina sebuah taman ekstrem pertama di Melaka iaitu Merlimau Skate Park khusus untuk golongan belia yang berminat dalam sukan papan selaju.

“Alhamdulillah kita mendapat peruntukan sebanyak RM300,000 untuk membuat ‘skate park’ ini, insya-Allah kerja-kerja pembinaan bermula pada bulan November ini dan dijangka siap pada Mac 2023.

“Selepas ini semua penggemar skate boleh datang ke sini, saya mahu pastikan mereka lebih selamat dan selesa untuk bermain sukan ini kerana sebelum ini tiada tempat khusus untuk mereka,” katanya.

Hasrat menjadikan sektor pelancongan sukan permotoran menerusi litar, Drag Race di DUN Merlimau terlaksana apabila Kawasan Perindustrian Merlimau mula dimajukan dengan pengisian sukan itu sejak 28 Februari lalu.

Ujar Dr Akmal, pembinaan trek sejauh 750 meter itu sekali gus menjadikan Melaka negeri kedua yang mempunyai trek terbesar bagi sukan permotoran tersebut dengan kos pembinaan hampir RM1.2 juta.

“Setiap kali ada acara bukan sahaja orang Melaka yang datang, malah pengunjung dari Singapura, Thailand dan ramai lagi ke sini sekali gus memperkenalkan Negeri Melaka dalam sukan ini.

“Jika bercakap tentang ‘drag race’ Merlimau sudah pasti ramai yang tahu, sehinggakan setiap kali ada ‘event’ semua rumah inap desa dipenuhi dengan pengunjung.

“Alhamdulillah Merlimau Dragstrip ini diiktiraf oleh Perdana Menteri kita dan ia akan dijadikan model kepada negeri-negeri lain untuk membina trek yang sama,” katanya,

Katanya biarpun trek itu tidak besar, namun dengan kos yang rendah ia masih mampu menarik pengunjung dari serata dunia datang ke Melaka.

“Orang pergi ke Melaka nak cari ‘Dragstrip’ yang besar boleh datang ke Merlimau, segala fasiliti telah disiapkan termasuklah tandas,” katanya lagi.

Karier:-
– Exco Kesihatan dan Anti Dadah (2021 – kini)
– Ahli Dewan Undangan Negeri Merlimau (2018 – kini)
– Doktor Perubatan

Politik:-
– Naib Ketua Pergerakan Pemuda UMNO Negeri Melaka (2018 – kini)
– Ketua Pergerakan Pemuda UMNO Jasin (2018 – kini)

Institusi Pendidikan:-
Sekolah Kebangsaan: 5
Sekolah Menengah: 3
Sekolah Jenis Kebangsaan Cina: 2
Sekolah Jenis Kebangsaan Tamil: 2
Sekolah Rendah Agama JAIM: 4
Sekolah Pendidikan Khas: 1


PM jumpa Zii Jia, Jin Wei dan pengurusan BAM

Pada pertemuan di Perdana Putra pada tengah hari tadi, BAM diwakili Presidennya Tan Sri Mohamad Norza Zakaria, Timbalan Presiden 1 Datuk V. Subramaniam and Timbalan Presiden 2 Datuk Seri Jahaberdeen Mohamed Yunoos.

“Perbincangan yang bermanfaat. Alhamdulillah semua selesai. Semoga sukan badminton negara terus cemerlang di pentas dunia, dan Jalur Gemilang kembali berkibar di luar negara,” kata Ismail Sabri menerusi catatan di akaun Facebook rasminya.

Jumaat lepas, BAM mengumumkan bahawa badan induk itu tidak akan mendaftarkan Zii Jia untuk beraksi dalam mana-mana kejohanan bagi tempoh dua tahun bermula 18 Jan, selepas pemain ranking ketujuh dunia itu menghantar surat untuk keluar daripada BAM pada 11 Jan.

Namun Selasa lepas Mohamad Norza telah memberikan lampu hijau kepada Zii Jia untuk beraksi sebagai pemain profesional, selepas menerima rayuan dan mengadakan perbincangan dengan pemain tinggi lampai itu. – BERNAMA


MEDAC saran PBT mudahkan permohonan lesen usahawan

TANJONG KARANG, 15 Jan – Kementerian Pembangunan Usahawan dan Koperasi (MEDAC) menyarankan agar pihak berkuasa tempatan (PBT) memudahkan permohonan lesen usahawan untuk menjalankan perniagaan.

Menterinya, Tan Sri Noh Omar berkata usahawan menghadapi cabaran dari segi tempat berniaga yang terhad dan permohonan lesen yang mencabar, di samping kekurangan peluang pembiayaan.

“Di Tanjong Karang terutamanya, ramai pengusaha yang terdiri daripada golongan mikro dan informal. Antara cabaran bagi pengusaha trak makanan adalah waktu beroperasi hanya selepas waktu bekerja apabila tempat letak kereta awam dikosongkan,” katanya kepada pemberita selepas sesi dialog MEDAC bersama usahawan di sini hari ini.

Beliau turut berharap agar usahawan yang sedang dalam proses pemulihan akibat COVID-19 dan banjir tidak dikompaun oleh PBT sekiranya tidak mengikut peraturan dan perlu diberikan nasihat.

Semalam, MEDAC menyarankan agar institusi kewangan kerajaan memudahkan permohonan pinjaman untuk usahawan luar bandar memohon pinjaman tanpa mengambil kira sama ada mereka disenarai hitam atau tidak oleh Sistem Maklumat Rujukan Kredit Pusat (CCRIS).

Menurut Noh, kerajaan memperuntukkan sebanyak RM62 juta masing-masing kepada Bank Rakyat (RM40 juta) dan SME Bank (RM22 juta) untuk memudahkan usahawan luar bandar yang terjejas akibat banjir memohon pinjaman.- BERNAMA


Banjir melanda Batu Pahat

BATU PAHAT 24 Ogos – Hujan lebat lebih dua jam bersama fenomena air pasang besar menyebabkan beberapa kawasan dilanda banjir kilat hingga paras air mencecah 0.8 meter (m), di sini, hari ini, memetik laporan portal Berita Harian sebentar tadi.

Pegawai Angkatan Pertahanan Awam Malaysia (APM) Daerah Batu Pahat, Leftenan Mohd Faezie Abdul Aziz, berkata kawasan terjejas meliputi pusat bandar Batu Pahat, Taman Sri Wangsa, Taman Flora dan Taman Pelangi.

“Hujan lebat dan air pasang setinggi 1.40m kira-kira jam 8 pagi tadi menyebabkan limpahan air ke kawasan terbabit yang juga terletak berhampiran muara Sungai Simpang Kiri,” katanya kepada BH.

Bagaimanapun, katanya, pihak agensi berkaitan terus memantau keadaan dan cuaca dari semasa ke semasa, termasuk di kawasan rendah yang berisiko dilanda banjir.


Tiga terselamat, pokok tumbang hempap kereta dan motosikal

KUALA LUMPUR 27 Mei – Sebatang pokok besar berdekatan Muzium Negara yang tumbang di tepi jalan menghala pusat bandar Kuala Lumpur dari arah KL Sentral, menghempap sebuah kereta Proton Saga putih yang dinaiki dua lelaki warga asing dan sebuah motosikal yang ditunggang seorang lelaki tempatan.

Ketua Polis Daerah Brickfields Asisten Komisioner Anuar Omar berkata, kejadian berlaku pada jam 3.05 petang tadi ekoran hujan lebat serta angin kencang.

“Penunggang motosikal mengalami kecederaan ringan di bahagian kaki dan dibawa ke hospital untuk rawatan manakala pemandu serta penumpang kereta terbabit tidak mengalami sebarang kecederaan, dan kerja-kerja pembersihan jalan giat dijalankan,” katanya dalam kenyataan hari ini.

Sementara itu Pusat Gerakan Operasi Jabatan Bomba dan Penyelamat Kuala Lumpur dalam kenyataan memaklumkan pihaknya menghantar sepasukan anggota ke tempat kejadian selepas menerima panggilan kecemasan pada jam 3.21 petang.

Menurutnya sebaik tiba di tempat kejadian, pasukan bomba yang diketuai Komander Operasi Pegawai Kanan Md Izzat Ahmad mendapati sebatang pokok tumbang menghempap sebuah kereta Proton Saga dan sebuah motosikal jenis Yamaha LC 135.


Pelumba basikal trek Muhammad Fadzil, atlet pertama terima vaksin COVID-19

KUALA LUMPUR 13 April. – Atlet berbasikal trek negara, Muhammad Fadhil Mohd Zonis mengetuai senarai 264 atlet dan pegawai menerima dos pertama suntikan vaksin di bawah Program Imunisasi COVID-19 Kebangsaan, Kementerian Belia dan Sukan (KBS) yang bermula hari ini.

Beliau diikuti oleh rakan sepasukannya Anis Amira Rosidi sebagai atlet wanita pertama, manakala atlet memanah para S. Suresh menjadi atlet para pertama menerima suntikan vaksin itu di Pusat Pemberian Vaksin (PPV) Dewan Kompleks Sukan Desa Tasik, Cheras, di sini.

Ia adalah sebagai persediaan kontinjen negara ke Sukan Olimpik dan Paralimpik, melibatkan para atlet dan pegawai yang sudah dan sedang berusaha untuk layak ke Tokyo.

Turut akan menerima suntikan hari ini ialah Menteri Belia dan Sukan Datuk Reezal Merican Naina Merican, Presiden Majlis Olimpik Malaysia (MOM) Tan Sri Mohamad Norza Zakaria dan Presiden Majlis Paralimpik Malaysia (MPM) Datuk Seri Megat D Shahriman Zaharudin.

Temasya Sukan Olimpik akan berlangsung bermula 23 Julai hingga 8 Ogos, manakala Paralimpik dijadualkan bermula 24 Ogos hingga 5 September depan.


Hanya satu kes kecuaian suntik vaksin kosong – Khairy

PUTRAJAYA 23 Julai – Hanya satu kes suntikan vaksin kosong direkodkan setakat ini disebabkan kecuaian seperti didakwa beberapa pihak sebelum ini.

Menurut Menteri Penyelaras Program Imunisasi COVID-19 Kebangsaan (PICK), Khairy Jamaluddin kes itu melibatkan seorang jururawat Kementerian Kesihatan (KKM) bertugas di Kem Lapangan Terbang Sungai Petani, Kedah baru-baru ini.

“Untuk kes di Sungai Petani, iaitu di Kem Lapangan Terbang Sungai Petani, ini satu-satunya kes dan jururawat telah mengaku berlaku kecuaian disebabkan keletihan.

Jelasnya, daripada 16 juta dos vaksin yang diberikan secara kumulatif setakat ini, hanya 13 laporan polis yang dibuat berkenaan isu suntikan kosong.

“Saya telah bincang dengan PDRM berkenaan perkara ini. Setakat hari ini menunjukkan bahawa laporan polis yang dibuat tiada kaitan langsung dengan kes kononnya berlaku suntikan kosong dengan sindiket jualan vaksin.

“13 kes telahpun dibuat laporan polis. Ada beberapa kes selesai disebabkan salah faham dan telah dipadamkan media sosial pengadu,” katanya lagi.

Mengulas lanjut, Khairy berkata dua lagi kes di Pusat Pemberian Vaksin (PPV) di Banting dan MITEC, Kuala Lumpur, adalah disebabkan kekeliruan petugas kesihatan apabila dos tambahan diberikan kepada penerima.

“Justeru, saya menyeru kepada semua rakyat agar terus memberi semangat kepada petugas barisan hadapan yang telah bertungkus-lumus dalam peperangan menentang COVID-19,” katanya.


PRU-15: PDRM gerakkan 94,411 pegawai, anggota di seluruh negara – KPN

KUALA LUMPUR, 10 Oktober – Polis Diraja Malaysia (PDRM) akan mengatur gerak seramai 94,411 pegawai dan anggotanya daripada 120,557 warga pasukan itu di seluruh negara untuk penugasan berkaitan Pilihan Raya Umum Ke-15 (PRU15).

Ketua Polis Negara Tan Sri Acryl Sani Abdullah Sani berkata PDRM mengambil maklum pembubaran Parlimen oleh Perdana Menteri Datuk Seri Ismail Sabri Yaakob hari ini bagi memberi laluan untuk PRU15.

Beliau berkata PDRM juga akan bekerjasama dengan semua agensi terutamanya Suruhanjaya Pilihan Raya (SPR) bagi memastikan proses pemilihan demokratik itu nanti lancar.

“Selain penempatan anggota dan kerjasama dengan SPR, PDRM turut mengatur persediaan untuk berganding bahu dengan agensi penyelamat bagi menghadapi kemungkinan berlakunya bencana alam dalam tempoh berlangsungnya PRU15.

PDRM meminta orang ramai agar bekerjasama memainkan peranan agar pilihan raya umum kelak berlangsung tanpa sebarang insiden yang tidak diingini,” katanya dalam satu kenyataan hari ini.

Acryl Sani berkata sebagai anggota masyarakat yang matang dalam menghadapi senario politik, usaha semua pihak untuk mengelak daripada menyentuh perkara-perkara sensitif amat diperlukan.

Terdahulu, Ismail Sabri dalam perutusan khas yang disiarkan menerusi siaran langsung stesen televisyen tempatan, mengumumkan pembubaran Parlimen dan menyatakan bahawa ia dilaksanakan bagi menoktahkan suara-suara yang selama ini meratib keabsahan kerajaan, kerajaan pintu belakang dan kerajaan tebuk atap.

Perdana Menteri berkata dengan pembubaran itu, mandat akan dipulangkan kepada rakyat bagi negara menzahirkan kestabilan politik dan mewujudkan kerajaan teguh, stabil serta dihormati selepas PRU15.


Kerajaan usaha realisasi guru KAFA diserap jawatan tetap – Idris

Menteri di Jabatan Perdana Menteri (Hal Ehwal Agama)  Senator Idris Ahmad berkata terdapat beberapa perkara perlu diselesaikan termasuk menyelaraskan masa kerja guru KAFA di seluruh negara.

“Kita sudah bincang terutama syarat-syarat, dengan pihak berkuasa agama negeri serta agensi berkenaan agar guru KAFA ini dapat dibantu ditetapkan dalam perkhidmatan mereka ataupun COS peringkat awal dulu.

“Masalah ada negeri yang melaksanakan KAFA ini tiga hari seminggu sahaja, ada negeri pula lima hari,” katanya kepada pemberita selepas majlis ramah mesra bersama guru KAFA, takmir dan imam di sini hari ini.

Dalam pada itu, Idris mengingatkan agar semua guru KAFA termasuk imam di negeri ini menjaga akhlak dan menjadi contoh kepada masyarakat.

Selain itu,  katanya pada tahun ini kerajaan menyediakan peruntukan RM1.5 bilion berkaitan hal ehwal Islam dengan RM140 juta untuk pendidikan, manakala RM58 juta disalurkan untuk pembangunan agama di Sabah.

Sementara itu, Jabatan Ketua Menteri Sabah dalam kenyataan hari ini memberitahu Sabah menerima peruntukan RM58 juta daripada kerajaan persekutuan bagi elaun imam,  guru takmir, guru KAFA,  termasuk penyelia masjid. – BERNAMA


Dr Mahathir masih jalani proses rawatan pemulihan di IJN

KUALA LUMPUR, 4 Feb – Tun Dr Mahathir Mohamad masih menjalani proses rawatan pemulihan di Institut Jantung Negara (IJN) di sini, menurut Pejabat Tun Dr Mahathir.

Pejabat itu dalam kenyataan hari ini memaklumkan bekas Perdana Menteri itu telah dibenarkan pulang ke rumah pada 2 Feb lepas dan kemudian kembali ke IJN untuk menjalani sesi fisioterapi dan prosedur perubatan lanjut.

“Yang Amat Berbahagia Tun (Dr Mahathir) dan Yang Amat Berbahagia Tun Dr Siti Hasmah Mohd Ali turut menyampaikan ucapan terima kasih atas doa, ucapan selamat, kiriman bunga dan kad ucapan dari orang ramai,” menurut kenyataan tersebut.

Pejabat itu turut memaklumkan Dr Mahathir akan terus menjalani rawatan pemulihan dan ketika ini masih dinasihatkan untuk tidak menerima kunjungan pelawat.

Pada 22 Jan juga, Marina dalam kenyataan memaklumkan bahawa keadaan Dr Mahathir stabil dan memberi respons yang baik kepada rawatan lanjutan prosedur elektif yang dijalankan 8 Jan lepas.

Sebelum ini, Dr Mahathir dimasukkan ke IJN pada 7 Jan bagi menjalani prosedur perubatan elektif sehari selepas itu dan dibenarkan keluar pada 13 Jan.

Sementara itu menerusi satu video yang dimuat naik di laman YouTube hari ini, Dr Mahathir memaklumkan sendiri bahawa beliau masih belum pulih sepenuhnya, dan berulang-alik ke rumah dari hospital setiap hari.

“Saya ucap terima kasih kepada semua pihak yang telah berdoa untuk pemulihan saya, ramai yang hantar bunga, kad dan sebagainya, untuk itu saya ucap terima kasih,” katanya.

Justeru, Dr Mahathir berharap supaya beliau akan pulih sepenuhnya dalam masa terdekat dan sekali lagi mengucapkan terima kasih kepada semua pihak yang mendoakan kesihatan beliau kembali pulih.

Video berdurasi 1 minit 15 saat berkenaan turut memaparkan Dr Mahathir pulang ke rumah sambil ditemani dan minum bersama Dr Siti Hasmah, selain membaca surat khabar. -BERNAMA


Hishammuddin, Vigneswaran berdepan kompaun KKM

ISKANDAR PUTERI, 13 Feb – Bendahari Agung Barisan Nasional (BN) Datuk Seri Hishammuddin Tun Hussein akur sekiranya dikenakan kompaun oleh Kementerian Kesihatan (KKM) jika beliau didapati melanggar prosedur operasi standard (SOP) COVID-19 pada Majlis Pelancaran Briged MIC hari ini.

“Kalau langgar SOP kena bayar kompaun, benda itu menjadi kebimbangan apabila kita buat sesuatu program-program politik susah untuk dikawal. Jadi kalau tidak boleh dikawal dan melanggar SOP, terpaksa berhadapan kompaun,” katanya kepada pemberita selepas selesai majlis itu yang berlangsung di Stadium Educity, di sini.

Terdahulu, Menteri Kesihatan Khairy Jamaluddin menerusi akaun Twitter rasminya memaklumkan beliau telah mengarahkan pegawai KKM untuk mengeluarkan kompaun kepada penganjur majlis berkenaan serta beberapa pemimpin kanan parti politik kerana melanggar SOP COVID-19.

“Bagi diri saya kalau ada kesalahan, hendak ambil tindakan… saya mengalu- alukan… salah tetap salah,” kata Hishammuddin yang juga Ahli Parlimen Sembrong dan Menteri Kanan Pertahanan.

Sementara itu, Presiden MIC Tan Sri S A Vigneswaran berkata pihaknya turut akur sekiranya dikenakan kompaun dan memaklumkan akan lebih berhati-hati dalam menganjurkan program parti menjelang PRN Johor pada 12 Mac ini.

“Semasa perancangan program ini dibuat, memang kita ikut SOP ditetapkan, tetapi kita juga tidak dapat menjangka akan berlaku pelanggaran. Namun pada masa depan kita akan lebih berhati-hati dan menganjurkan program parti dalam skala lebih kecil,” katanya.

Sementara itu, usaha pengamal media untuk mendapatkan komen daripada Pengerusi MIC Johor R Vidyananthan dan Pengerusi BN Johor Datuk Hasni Mohammad, tidak membuahkan hasil setakat ini.


Saifuddin ketuai delegesi Malaysia ke sesi pemukiman menteri-menteri luar ASEAN di Kemboja

Kementerian Luar (Wisma Putra) dalam satu kenyataan hari ini memaklumkan sesi AMM itu adalah mesyuarat berjadual yang pertama bagi negara-negara anggota ASEAN untuk tahun 2022.

Sesi itu akan dimulakan dengan Mesyuarat Pegawai-pegawai Kanan ASEAN (SOM) pada 15 hingga 16 Feb dan delegasi Malaysia ke ASEAN SOM diketuai Ketua Setiausaha Kementerian Luar merangkap Pegawai Kanan ASEAN-Malaysia, Tan Sri Muhammad Shahrul Ikram Yaakob.

“Antara isu yang akan dibincangkan menteri-menteri luar ASEAN adalah pelaksanaan serta tindakan susulan terhadap keputusan yang dicapai pada Sidang Kemuncak ASEAN ke-38 dan ke-39 serta Sidang-sidang Kemuncak yang Berkaitan; dan hubungan luar ASEAN.

Di samping itu, menteri-menteri luar ASEAN juga akan membincangkan inisiatif-inisiatif untuk menggerakkan bidang-bidang keutamaan dan agenda ASEAN di bawah Kepengerusian Kemboja 2022; serta bertukar-tukar pandangan mengenai isu serantau dan antarabangsa yang berkepentingan bersama.

“Dalam usaha ASEAN ke arah membangunkan Visi Komuniti ASEAN Pasca-2025, Malaysia selaku Peneraju Utama dan Pengerusi Bersama Pasukan Petugas Peringkat Tinggi mengenai Visi Komuniti ASEAN Pasca-2025, kekal komited untuk mendukung Kepaksian ASEAN dan menyokong Kemboja selaku Pengerusi bagi memastikan kemajuan berterusan ASEAN di peringkat serantau dan antarabangsa,” menurut kenyataan itu.

Sesi Pemukiman itu bakal dipengerusikan Timbalan Perdana Menteri merangkap Menteri Luar dan Kerjasama Antarabangsa Kemboja, Prak Sokhonn, dengan penyertaan menteri-menteri luar ASEAN, Setiausaha Agung ASEAN serta wakil dari Myanmar.


Cacar Monyet: KKM perketat saringan kesihatan di semua pintu masuk negara

AYER KEROH 28 Mei – Kementerian Kesihatan Malaysia (KKM) memperketatkan saringan kesihatan di semua pintu masuk antarabangsa di tengah-tengah kebimbangan global berikutan peningkatan kes cacar monyet.

Timbalan Menterinya Datuk Dr Noor Azmi Ghazali berkata, pengawasan dan saringan yang ketat akan dilaksanakan di pintu masuk antarabangsa terhadap pengembara dari negara-negara endemik serta negara yang terdapat penularan wabak penyakit berjangkit itu.

Katanya, KKM bersiap siaga daripada segi peralatan dan ujian di Makmal Kesihatan Awam Malaysia Kebangsaan (MKAK) sekiranya terdapat penularan wabak itu di negara ini.

“Jadi, sekiranya ada pengembara atau pelawat yang datang dari negara endemik, atau negara yang mempunyai kes seperti negara jiran, kita akan lebih ketatkan lagi pengawasan dan saringan kesihatan bagi membendung penularan di pintu masuk negara di semua negeri terutama di Johor serta Pulau Pinang.

“Semua kakitangan telah diberi taklimat, pemerkasaan di peringkat kesihatan awam. Makmal MKAK kita juga telah bersedia dan KKM memang mempunyai kemampuan untuk mengesan kehadiran simptom cacar monyet itu di negara ini,” katanya.

Beliau berkata demikian dalam sidang media selepas Majlis Pelancaran Persidangan Kajian Kematian Perioperatif (POMR) di Hotel Ames, di sini, hari ini.

Seramai 350 peserta terdiri daripada pakar-pakar bedah dalam dan luar negara hadir ke persidangan yang dijalankan secara maya dan fizikal yang dijalankan selama tiga hari itu.

Mengulas lanjut, Dr Noor Azmi berkata, KKM turut mengarahkan Jabatan Veterinar untuk membuat persediaan dan pemerhatian terhadap penyakit itu sekiranya merebak melalui haiwan.

“Kita di KKM memang mempunyai kemampuan untuk mengesan cacar monyet, pihak veterinar juga akan membantu dalam membuat pemerhatian kerana kita tidak tahu daripada mana ia datang, namun kita kesan ia merebak melalui cecair badan.

“Bagaimanapun, pihak KKM telah bersedia, namun orang ramai juga perlu berwaspada dan mengambil langkah berjaga-jaga dalam menjaga kesihatan diri sepanjang tempoh peralihan ke endamik ini kerana cacar monyet penyakit global dan transmisinya cepat,” katanya.


Rangka dipercayai orang hilang 10 bulan lalu ditemukan

KUANTAN, 23 Julai – Polis menemukan satu rangka manusia dalam sebuah kereta yang ditarik keluar dari Sungai Api-Api di Nenasi, Pekan, dipercayai mayat seorang lelaki yang dilaporkan hilang sejak hampir 10 bulan lepas.

Ketua Polis Daerah Pekan Supt Mohd Zaidi Mat Zin berkata mayat ditemukan dalam kenderaan Nissan Grand Livina yang dijumpai seorang lelaki warga emas semasa dia mengalihkan besi dari jalan ke tepi sungai berkenaan pada 11.40 pagi tadi.

“Kenderaan itu mempunyai kerosakan pada bahagian hadapan, kiri dan kanan selain pemeriksaan di dalamnya menemukan mayat yang diselaputi lumpur serta pas pekerja yang didaftarkan atas nama Muhammad Iman Aqmar.

Siasatan awal terhadap nombor pendaftaran kenderaan mendapati ia dikaitkan dengan laporan kehilangan yang dibuat di Pasir Gudang, Johor oleh ahli keluarga lelaki bernama Muhammad Iman Aqmar Dzulkarnain,” katanya menerusi kenyataan di sini hari ini.

Mohd Zaidi berkata rangka mayat itu dihantar ke Hospital Tengku Ampuan Afzan, Kuantan untuk bedah siasat manakala kenderaan itu ditarik ke Ibu Pejabat Polis Daerah (IPD) Pekan bagi siasatan lanjut.

Pada 30 Okt tahun lepas, seorang wanita Asmawati Kadir, 55, membuat laporan polis berhubung kehilangan anaknya Muhammad Iman Aqmar, 24, yang didakwa gagal dihubungi selepas keluar rumah di Johor sekitar 1 pagi, 29 Okt 2021 untuk ke tempat kerja di Kemaman, Terengganu.

Semasa itu, Muhammad Iman Aqmar dikatakan memandu kereta Nissan Grand Livina seorang diri dan ahli keluarganya memuat naik gambar mangsa serta kereta itu di media sosial bagi meminta bantuan orang awam mencarinya. – BERNAMA


Penganggur tergamak rogol isteri rakan dipenjara 15 tahun

AYER KEROH 8 April – Seorang penganggur dijatuhkan hukuman penjara 15 tahun dan tiga sebatan oleh Mahkamah Sesyen Ayer Keroh selepas mengaku bersalah merogol isteri rakannya yang hamil tujuh bulan Jan lalu.

Berdasarkan kertas pertuduhan, Zul Hafiqhafizi didakwa merogol mangsa berusia 25 tahun tanpa kerelaannya di sebuah rumah di Taman Debunga, Merlimau pada jam 4.20 pagi, 21 Jan lalu.

Bagi kesalahan itu, tertuduh didakwa mengikut mengikut Seksyen 376 (2) Kanun Keseksaan yang memperuntukan hukuman penjara tidak kurang 10 tahun dan tidak melebihi 30 tahun serta hendaklah dikenakan sebatan.

Timbalan Pendakwa Raya, Anis Najwa Nazari dalam hujahnya memohon hukuman berat dikenakan kerana kesalahan dilakukan adalah serius selain tertuduh mengenali suami mangsa dan sedia maklum lelaki terbabit sedang menjalani hukuman di penjara.


Menteri kesihatan, KSN terima suntikan vaksin COVID-19 hari ini

PUTRAJAYA 25 Feb. – Ketua Setiausaha Negara Tan Sri Mohd Zuki Ali hari ini menerima suntikan vaksin COVID-19 di Pejabat Kesihatan Putrajaya Presint 11 di sini.

Berkongsi perkara itu menerusi laman rasmi Instagram beliau, turut kelihatan dalam hantaran gambar media sosial itu ialah Menteri Kesihatan Datuk Seri Dr Adham Baba, Ketua Setiausaha Kementerian Kesihatan Datuk Mohd Shafiq Abdullah serta tiga petugas barisan yang menerima suntikan vaksin hari ini.

Dalam hantarannya itu, Mohd Zuki berharap usaha itu dapat melandaikan keluk jangkitan COVID-19 agar semua dapat kembali menikmati kehidupan seperti sediakala.

“Saya juga berharap semua penjawat awam segera mendaftar bagi mendapatkan suntikan vaksin COVID-19 di aplikasi MySejahtera,” kata peneraju perkhidmatan awam itu.

Dalam gambar yang dikongsinya itu, mereka dilihat memegang plakad ‘Saya telah divaksin’, ‘Vaksin Selamat’, ‘Lindung Diri, Lindung Semua’ dan ‘#KitaMestiMenang’ #Vaccinated.

Program Imunisasi COVID-19 Kebangsaan bermula semalam dengan Perdana Menteri Tan Sri Muhyiddin Yassin menjalani proses vaksinasi terawal bersama Ketua Pengarah Kesihatan Tan Sri Dr Noor Hisham Abdullah serta empat petugas barisan hadapan di Pejabat Kesihatan Putrajaya Presint 11.

Program yang bertemakan ‘Lindung Diri, Lindung Semua’ itu dilaksanakan dalam tiga fasa, dengan Fasa 1 digerakkan dari Februari hingga April 2021 untuk kumpulan petugas barisan hadapan melibatkan 500,000 orang.

Fasa 2 pula dari April hingga Ogos membabitkan kumpulan warga emas berumur 65 tahun ke atas, golongan berisiko tinggi serta orang kurang upaya melibatkan 9.4 juta orang, manakala Fasa 3 dari Mei 2021 hingga Februari 2022 untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.


Agong terima darjah tertinggi Turkiye daripada Erdogan

Anugerah tertinggi yang disampaikan Presiden Turkiye Recep Tayyip Erdogan di Istana Presiden itu menjadikan Baginda Ketua Negara ASEAN pertama menerima anugerah berprestij tersebut.

Seri Paduka antara lima pemimpin negara yang menerima pingat tersebut di bawah pimpinan Erdogan selain Raja Arab Saudi Raja Salman Abdul Aziz, Raja Belgium Raja Philip, Emir Kuwait Sheikh Sabah Al-Ahmad Al- Jaber Al-Sabah dan Presiden Tunisia Beji Caid Essebsi.

Sementara itu, dalam majlis sama, Al-Sultan Abdullah turut berkenan mengurniakan anugerah darjah tertinggi negara Darjah Utama Seri Mahkota Negara (D.M.N) kepada Erdogan.

Darjah kebesaran D.M.N dikurniakan kepada Sultan atau Raja yang memerintah negeri namun darjah kebesaran itu juga boleh dikurniakan secara kehormat kepada warga asing serta orang paling dihormati.

Selain Erdogan, antara penerima kehormat luar negara pernah dikurniakan D.M.N sebelum ini antaranya Ratu Elizabeth, Emir Qatar Sheikh Hamad Khalifa Al-Tahni, Raja Arab Saudi Raja Salman Abdul Aziz dan isteri Sultan Brunei Raja Isteri Pengiran Anak Hajah Saleha.

Turut mengiringi Seri Paduka, Raja Permaisuri Agong Tunku Hajah Azizah Aminah Maimunah Iskandariah serta anakanda baginda Tengku Puteri Raja Tengku Puteri Afzan Aminah Hafizatullah dan Tengku Puteri Raja Tengku Puteri Jihan Azizah ‘Athiyatullah.


Melaka wujudkan ‘Relax Corner’, platform anak muda serlah potensi

AYER KEROH 1 Mac – Kerajaan negeri menerusi Jabatan Belia dan Sukan (JBS) melancarkan program ‘Relax Corner’ bertujuan sebagai platform mengumpulkan belia dan anak muda untuk berinteraksi dan menyerlah potensi diri.

EXCO Belia dan Sukan Negeri V P Shanmugam berkata, program itu akan dilaksanakan secara mingguan pada setiap Sabtu dan Ahad bermula jam 8 malam hingga 12 tengah malam di empat buah lokasi.

Jelasnya, antara lokasi yang dipilih ialah Leypark Station Dataran Sejarah Ayer Keroh; Kota Lokal Dataran Pahlawan Megamall Banda Hilir; Dataran Keris Alor Gajah dan Laman Budaya Jasin.

“Antara pengisian aktiviti sepanjang program tersebut ialah seperti ‘Street Showcase’ termasuklah ‘Flash Mob’, kaligrafi Street Art (lukisan), permainan tradisional, buskers atau nyayian dan persembahan seni wajadiri.

“Kita menyasarkan penyertaan seramai 60,000 anak muda terdiri daripada ahli pertubuhan belia, pelajar institusi pengajian tinggi (IPT), pelajar sekolah, dan masyarakat awam akan menerusi program yang diadakan selama setahun itu,” katanya.

Beliau berkata, objektif utama penganjuran ‘Relax Corner’ adalah melahirkan generasi muda yang mempunyai pemikiran progresif, berdaya maju dan mampu menjadi ejen pengubah agenda sosial, ekonomi dan kelestarian dalam kalangan masyarakat tempatan.

“Pada masa sama, kita mahu membantu golongan belia menjalankan aktiviti pembangunan ekonomi kreatif, keusahawanan dan sukan melalui ruang dan kemudahan yang disediakan.

Beliau berkata, program berkenaan turut mendapat mendapat kerjasama pelbagai agensi kerajaan, selain akan dipantau Ketua Menteri Datuk Seri Utama Sulaiman Md Ali selaku penasihat dalam jawatankuasa induk berkenaan.


Peralatan menyelamat LiSA ditempatkan di ‘hotspot’ lemas

SERKAM 15 Oktober – Jabatan Bomba dan Penyelamat Malaysia (JBPM) merekodkan sebanyak 157 insiden mati lemas di seluruh negara sejak awal tahun ini sehingga Jun lalu.

Ketua Setiausaha Kementerian Perumahan dan Kerajaan Tempatan (KPKT), Datuk M Noor Azman Taib berkata, antara faktor menyebabkan kejadian lemas di sungai, tali air, pantai dan air terjun adalah akses yang tidak terkawal ke kawasan terbabit selain kurang pengetahuan mengenai keadaan air.

Katanya, selain itu faktor kecuaian, pengabaian keselamatan, kesalahan anggapan terhadap tahap bahaya air serta kurang penyeliaan visual yang berterusan dalam kalangan penjaga.

“Berdasarkan statistik dikeluarkan JBPM, 306 kematian akibat lemas dilaporkan di seluruh negara sepanjang tahun lalu, berlaku peningkatan berbanding 239 kematian pada 2020.

“Berdasarkan data dikeluarkan oleh JBPM Melaka pula, dua kes mati lemas direkodkan pada 2020, manakala empat kes tahun lalu dan tiga kes bagi tempoh Januari hingga setakat ini,” katanya selepas melancarkan Majlis Keselamatan Aktiviti di Air (MKAA) peringkat negeri Melaka 2022 di Pantai Siring, di sini, hari ini.

Hadir sama, Ketua Cawangan Program Keselamatan dan Kesedaran Awam JBPM, Penolong Pesuruhjaya Bomba Nik Zulkifli Ibrahim dan Pengarah JBPM negeri, Penolong Persuruhjaya Bomba Abu Bakar Katain.

M Noor Azman berkata, bagi memastikan insiden menyumbang kepada kematian yang tinggi itu, JBPM menerusi MKAA menempatkan sebanyak 50 kit peralatan menyelamat atau ‘Life Saving Appliances (LiSA)di kawasan berisiko seluruh negara.

“Bagi Melaka, tiga LiSA ditempatkan iaitu Pantai Siring, Pantai Puteri dan Tanjung Bidara yang berfungsi memberi bantuan awal ketika kecemasan. Apabila orang awam memecahkan kaca peti LiSA, ia akan mengeluarkan siren menandakan kecemasan berlaku dan pada masa sama menghantar isyarat kepada balai bomba berhampiran.


Khairy mahu MySejahtera selesai isu sijil vaksinasi digital dalam tempoh seminggu

PUTRAJAYA 9 Sept – Pasukan MySejahtera telah diarah menyelesaikan isu sijil digital di aplikasi MySejahtera bagi individu yang lengkap menerima vaksin dalam tempoh seminggu, kata Menteri Kesihatan Khairy Jamaluddin Abu Bakar.

Katanya arahan itu dikeluarkan susulan kebimbangan orang ramai yang masih belum mendapat sijil digital vaksinasi mereka meskipun sudah melengkapkan dos vaksin COVID-19.

Menurut Khairy bagi individu yang mendapati sijil digital aplikasi MySejahtera belum dikemas kini, mereka boleh menggunakan kad fizikal vaksin untuk sementara waktu.

“Semua masalah berkaitan MySejahtera saya telah mengarahkan pasukan MySejahtera untuk selesaikan dengan segera termasuk masalah tidak ada sijil digital….saya beri mereka tempoh seminggu untuk selesaikan,” katanya di sini hari ini.

Menurut Khairy individu yang menerima vaksinasi menerusi program Vaksin Selangor (SelVAX) boleh menggunakan sijil digital dalam SELangkah sehingga mendapat sijil digital di aplikasi MySejahtera.

Mengenai permintaan yang semakin meningkat untuk membolehkan individu bujang berkunjung ke luar negara bagi melawat ibu bapa mereka, Khairy berkata, perkara itu sedang dibincangkan.

“Kementerian Kesihatan (KKM) sentiasa melihat kepada data dan penilaian risiko. Saya sentiasa membincangkan perkara ini dengan Ketua Pengarah dan kami berpendapat bahawa telah tiba masanya untuk kita membuat syor kepada Majlis Keselamatan Negara (MKN),” katanya.

Justeru, Khairy meminta orang ramai supaya bersabar bagi membolehkan KKM melihat indikator penting seperti soal kapasiti kesihatan di tahap yang baik untuk membuat syor kepada MKN supaya aktiviti rentas negeri dibenarkan.


NHRVR untuk pastikan integriti kajian klinikal di Malaysia

PUTRAJAYA 2 Julai – Malaysia menubuhkan platform Daftar Sukarelawan Penyelidikan Sihat Nasional (NHRVR) sebagai sebahagian daripada komitmen untuk memastikan integriti dan keselamatan kajian klinikal di negara ini.

Ketua Pengarah Kesihatan, Tan Sri Dr Noor Hisham Abdullah ketika melancarkan platform itu secara maya hari ini berkata, inisiatif itu akan meningkatkan kebolehan dan keupayaan Malaysia dalam menjalankan kajian klinikal selaras dengan standard antarabangsa.

Beliau berkata, wujud keperluan mendesak di Malaysia untuk mengesan pertindihan sukarelawan sebagaimana dilaksanakan secara proaktif di United Kingdom dan Amerika Syarikat, yang mempunyai daftar kajian yang disahkan untuk memantau pembabitan sukarelawan, terutama bagi mengelak pertindihan subjek kajian.

“Dengan mewujudkan platform yang dapat menghalang sukarelawan terbabit dalam kajian secara berlebihan kami berharap dapat mengelakkan kos prosedur saringan yang tinggi dan meningkatkan ketelusan antara pusat penyelidikan klinikal,” katanya.

Beliau berkata platform NHRVR akan mengambil konsep kajian klinikal yang digunakan oleh Bahagian Regulatori Farmasi Negara (NPRA) bagi Program Pemeriksaan dan Akreditasi kajian klinikal pertama pada manusia.

Dr Noor Hisham berkata, penubuhan NHRVR di bawah Institut Penyelidikan Klinikal (ICR), Kementerian Kesihatan (KKM) hanya boleh diakses oleh pengguna berdaftar dan terlatih, oleh itu memastikan keselamatan dan kerahsiaan data dapat dilindungi.


‘Geng Sakai’ terbabit jenayah terancang lumpuh, 24 ahli dicekup polis

KUALA LUMPUR 22 Jun – Polis berjaya menumpaskan satu kumpulan jenayah terancang Geng Sakai dengan penahanan 24 suspek termasuk ketua kumpulan berkenaan dan seorang remaja berusia 14 tahun dalam operasi bersepadu di beberapa negeri pada Ahad lalu.

Ketua Polis Kuala Lumpur Datuk Azmi Abu Kassim berkata operasi bersepadu berkenaan dijalankan di sekitar ibu kota, Perak, Melaka, Negeri Sembilan dan Terengganu.

“Dalam operasi berkenaan kita menahan 24 suspek lelaki tempatan berusia 14 hingga 47 tahun. Kita turut merampas dadah jenis syabu seberat 318.5 gram dan heroin seberat 445.5 gram bernilai RM9,000.

“Polis turut merampas wang tunai berjumlah RM21,000 dan lima kereta mewah dianggarkan bernilai RM1.7 juta. Jumlah keseluruhan rampasan dianggarkan bernilai RM1.73 juta,” katanya dalam sidang media di Ibu Pejabat Polis Kontinjen Kuala Lumpur di sini hari ini.

Azmi berkata berdasarkan siasatan awal pihaknya mendapati kumpulan ini terlibat dalam pelbagai kes jenayah melibatkan dadah, kekerasan, harta benda dan kes bunuh.

“Kumpulan ini telah aktif untuk tempoh yang agak lama bagaimanapun kita dapati mereka baru saja aktif terlibat dalam pengedaran dadah di sekitar Lembah Klang berikutan pendapatan yang lumayan,” katanya.

Azmi berkata 18 ahli geng berkenaan direman di bawah Prosedur Akta Kesalahan Keselamatan (Langkah-Langkah Khas) 2012 selama 28 hari sehingga 17 Julai depan manakala enam lagi suspek direman bagi membantu siasatan di bawah Seksyen 39B Akta Dadah Berbahaya 1952.


Guru pendidikan jasmani salah guna kuasa

BUTTERWORTH, 18 Mei – Seorang bekas guru pendidikan jasmani dan kesihatan sekolah menengah didakwa di Mahkamah Sesyen di sini hari ini atas dua pertuduhan menggunakan kedudukannya untuk mencadangkan syarikat sendiri sebagai pembekal peralatan sekolah pada 2017.

Bagi pertuduhan pertama, Hazlina dituduh sebagai pegawai pendidikan siswazah gred DG48 di sekolah itu telah menggunakan kedudukkan sebagai ketua panitia pendidikan jasmani dan kesihatan untuk mendapatkan suapan apabila mencadangkan Syarikat Hazwan Event Management milik sendiri sebagai pembekal.

Dia didakwa membekalkan 10 unit kertas A4, 30 unit pen penanda, satu unit radio, satu unit pengukur tekan darah, tiga unit kompas, dua unit penimbang, satu unit trampolin dan 10 unit kertas warna melalui nota minta bernombor K171D/17 yang bernilai RM2,353.66 pada 17 Okt 2017.

Pertuduhan kedua, Hazlina didakwa melakukan perbuatan sama dengan membekalkan lima unit bola sepak dan satu unit bola futsal melalui nota minta bernombor K171C/17 berjumlah RM522.66 kepada Syarikat Hazwan Event Management pada 19 Okt 2017.

Kedua-dua pertuduhan di bawah Seksyen 23 Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24 Akta sama, yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi, jika sabit kesalahan.

Hakim Zulhazmi Abdullah membenarkan jaminan RM8,000 dengan seorang penjamin untuk kedua-dua pertuduhan itu berserta syarat tambahan iaitu tertuduh perlu menyerahkan dokumen perjalanan diri kepada mahkamah selain perlu melaporkan diri di pejabat SPRM terdekat dengan tempat tinggal setiap bulan dan dilarang mengganggu saksi kes.


Perak sumbang RM1,000 kepada keluarga pelajar USAS maut dalam kemalangan

KUALA KANGSAR, 12 Mei – Kerajaan Perak memberi sumbangan RM1,000 kepada setiap keluarga pelajar Universiti Sultan Azlan Shah (USAS) yang maut dalam kemalangan membabitkan sebuah kereta dan dua treler di Lebuhraya Utara Selatan arah utara di sini tengah malam tadi.

“Saya mewakili Menteri Besar Datuk Seri Saarani Mohamad menyampaikan sumbangan peribadi kepada lima keluarga mangsa nahas itu hari ini,” katanya yang ditemui pemberita di sini hari ini.

Beliau berkata kerajaan negeri turut merakamkan takziah kepada keluarga terbabit dan menanggung segala perbelanjaan termasuk penginapan mereka di Lanai Casuarina di sini sehingga urusan berkaitan selesai.

Lima mangsa yang terkorban dalam kemalangan itu ialah Iqbal Hasnun Halimi, 23, Muhammad Nasrun Aidol Munir Akbar, 22, Ahmad Naim Najmi Ahmad Hafizan, 21, Muhammad Nabil Haikal Muhammad Fariz, 19, dan Ahmad Akmal Ahmad Mokhlis, 20.- BERNAMA


PM cadang adakan lawatan kerja ke China, Timur Tengah

KUALA LUMPUR, 13 Feb – Perdana Menteri Datuk Seri Ismail Sabri Yaakob berkata beliau bercadang mengadakan lawatan kerja ke China pada Mei dan ke Timur Tengah pada penghujung Mac ini.

Ismail Sabri bagaimanapun berkata pada peringkat awal beliau akan menghabiskan dahulu lawatan kerjanya ke negara-negara ASEAN seperti ke Brunei yang dijadualkan esok dan negara lain seperti Thailand, Kemboja dan Vietnam.

“Saya selesaikan ASEAN dulu sebelum saya pergi ke negara Timur Tengah, tengah tunggu tarikh mungkin Mac atau selepas Parlimen habis bersidang…selepas itu saya ke China,” katanya selepas menghadiri Majlis Makan Tengah Hari Lou Sang Tahun Baharu Cina Keluarga Malaysia di sini hari ini.

Malaysia menjalin hubungan diplomatik dengan China sejak 1974, negara pertama di ASEAN yang melakukannya. Sejak itu, kedua-dua negara menjalin hubungan erat dan membangun perkongsian untuk kepentingan bersama dalam pelbagai aspek.


KSN ucap Selamat Hari Wanita Sedunia buat wanita dan penjawat awam

KUALA LUMPUR 8 Mac. – Komitmen, kesabaran dan kecekalan wanita merupakan inspirasi besar buat semua, kata Ketua Setiausaha Negara (KSN) Tan Sri Mohd Zuki Ali.

Mohd Zuki dalam ucapan sempena Hari Wanita Sedunia yang disambut hari ini, turut mendoakan semoga cabaran semasa menguatkan lagi semangat wanita untuk terus menerajui kemajuan dan kesejahteraan keluarga, masyarakat dan negara.

“Bertemakan ‘Wanita Bangkit Mendepani Cabaran’, Hari Wanita Sedunia pada tahun ini menjulang sumbangan berterusan wanita dalam pelbagai bidang, meski dibelenggu pandemik COVID-19,” ucapnya dalam laman sosial rasminya di sini hari ini.


Semangat baharu bola sepak Melaka

AYER KEROH 4 Mei – Pelantikan Datuk Seri Ab Rauf Yusoh sebagai Presiden Persatuan Bolasepak Melaka (MAFA) disambut baik peminat sukan negeri ini.

Penyokong Melaka, Hermy Rahim, berkata, pelantikan Ketua Menteri ke-13 itu diharap dapat mengembalikan semula bola sepak Melaka ke saingan liga teratas berbanding sekadar beraksi di Liga M3 pada masa ini.

“Harapan kami sebagai ‘pemain ke-12’ adalah mahu melihat Melaka kembali beraksi di Liga Super,” katanya yang juga Pengasas Liga Sosial Lembah Klang ketika dihubungi Melaka Hari Ini.

“Kami sebagai penyokong, sebenarnya rindu nak pergi ke stadium, terlalu rindu, rindu mahu laungkan kata-kata semangat untuk pasukan, namun dengan apa yang terjadi sebelum ini merudumkan semangat kami.

“Kami berharap apabila Datuk Seri Ab Rauf ambil alih, semua isu sebelum ini dapat diselesaikan dan seterusnya memacu kegemilangan bola sepak Melaka,” katanya.


Op Pagar Laut: Dua bot nelayan Vietnam ditahan pada 1 Syawal

KEMAMAN 4 Mei – Agensi Penguatkuasaan Maritim Malaysia (Maritim Malaysia) Zon Maritim Kemaman menahan dua bot nelayan asing yang menceroboh perairan negeri Terengganu pada petang 1 Syawal ketika umat Islam sedang menyambut Aidilfitri.

Pengarah Zon Maritim Kemaman, Komander Maritim Rashidilhadi Abd Rashid berkata, bot nelayan asing Vietnam yang bernombor pendaftaran BD 31207 TS dan BD 31188 TS ditahan pada 2 Mei sekitar jam 2.30 petang hingga 3.00 petang di kedudukan 66 batu nautika dari Kuala Kemaman.

Dua bot tersebut dikendalikan oleh 12 kru termasuk tekong dipercayai warga Vietnam berusia 18 hingga 56 tahun yang tidak memiliki dokumen pengenalan diri serta permit menangkap ikan di perairan negara.

Turut dirampas pelbagai jenis hasil laut hampir 200 kilogram dan bekalan diesel kira-kira 200 liter serta peralatan menangkap ikan yang kesemuanya dianggarkan bernilai RM2 juta.

Bot dan kru ditahan dibawa ke Jeti Zon Maritim Kemaman, semua kru yang ditahan akan menjalani saringan COVID-19 oleh pihak Kementerian Kesihatan Malaysia sebelum diserahkan kepada pegawai penyiasat Maritim Malaysia untuk siasatan lanjut.

Kes disiasat di bawah Akta Perikanan 1985 kerana melakukan aktiviti perikanan di perairan negara tanpa kebenaran dan Akta Imigresen 1959/63 kerana kru tidak memiliki dokumen pengenalan diri yang sah.


Individu terbabit rakaman audio diminta buat laporan polis – KPN

KOTA LAKSAMANA 9 April. – Individu yang terbabit dalam rakaman suara yang tersebar diminta tampil membuat laporan polis sekiranya mendakwa dirinya difitnah, kata Ketua Polis Negara, Tan Sri Abdul Hamid Bador.

Beliau berkata demikian ketika diminta mengulas isu rakaman audio yang didakwa mirip suara Presiden UMNO Datuk Seri Dr Ahmad Zahid Hamidi dan Presiden Parti Keadilan Rakyat (PKR) Datuk Seri Anwar Ibrahim yang tersebar di media sosial.

Abdul Hamid berkata, setakat ini pihaknya hanya menerima tujuh laporan daripada pelbagai pihak berhubung rakaman itu, namun sehingga pagi tadi, tiada sebarang laporan polis dibuat oleh dua pemimpin politik itu atau wakil mereka.

“Setakat ini tujuh laporan telah diterima dan kita lihat daripada tempoh, reaksi orang ramai terhadap audio tersebut. Sekiranya ia sampai ke tahap orang ramai sudah rasa bimbang dan gusar, kita akan jalankan siasatan.

“Bagaimanapun jika betul individu berkenaan mendakwa dirinya difitnah, demi kebaikan, tampillah buat laporan,” katanya pada sidang media selepas menghadiri Mesyuarat Bersepadu Op Khazanah (OBK) Siri 7, di sini hari ini.

Turut hadir, Ketua Pengarah Jabatan Perlindungan Hidupan Liar dan Taman Negara (PERHILITAN), Datuk Abdul Kadir Abu Hashim dan Ketua Pengarah Jabatan Kastam Diraja Malaysia (JKDM), Datuk Seri Abdul Latif Abdul Kadir.

Mengulas lanjut, beliau berkata tindakan lanjut akan dilakukan selepas menerima laporan daripada kedua-dua individu berkenaan atau salah seorang daripadanya yang mendakwa dirinya mereka difitnah.

“Itu tindakan susulan (analisa audio akan dijalankan) apabila laporan dibuat yang mengatakan salah seorang yang dikatakan mirip suaranya dalam audio berkenaan bahawa itu adalah fitnah, kita akan buka kertas siasatan.


Bayi 8 bulan cedera digigit, pengasuh ditahan polis

KUALA LUMPUR, 3 Oktober – Seorang pengasuh berusia 43 tahun ditahan Sabtu lepas kerana disyaki cuai sehingga menyebabkan seorang bayi jagaannya berusia lapan bulan cedera di muka dan telinga.

Ketua Polis Daerah Ampang Jaya ACP Mohamad Farouk Eshak berkata wanita itu ditahan di rumahnya di Taman Putra, Ampang di sini pada 11.45 malam selepas satu laporan polis dibuat oleh ibu bayi berkenaan pada Jumaat lepas.

“Jumaat lepas, ibu bayi itu yang berusia 32 tahun mengambil anak perempuannya dari rumah suspek pada 5.40 petang dan mendapati ada kesan gigitan pada muka serta kesan pulasan pada kedua-dua telinga bayi berkenaan, sebelum merujuk bayinya ke Hospital Ampang untuk pemeriksaan,” katanya dalam kenyataan di sini hari ini.

Mohamad Farouk berkata mengikut laporan kecederaan itu dipercayai akibat anak jagaan yang lain menggigit muka bayi berkenaan semasa pengasuh itu keluar untuk melakukan urusan peribadi pada kira-kira 12 tengah hari dan membiarkan mereka dijaga oleh dua anak kandungnya yang berusia lapan dan 16 tahun.

“Wanita itu didapati menjaga enam kanak-kanak berusia antara tiga bulan hingga dua tahun dan dia kini direman sehingga Rabu ini,” katanya.

Menurutnya disiasat mengikut Seksyen 31 (1) Akta Kanak-Kanak 2001 kerana menganiayai kanak-kanak sehingga mengalami kecederaan fizikal dan jika disabitkan kesalahan boleh dikenakan denda tidak melebihi RM20,000 atau dipenjara tidak melebihi 10 tahun atau kedua-duanya.


Bincang buka semula laluan penerbangan Melaka-Pekanbaru

Perbincangan itu dilakukan EXCO Pelancongan, Warisan dan Kebudayaan Negeri Datuk Muhammad Jailani Khamis ketika mengadakan kunjung hormat ke atas Gubernur Riau Syamsuar yang diadakan di Kantor Gubernur di sini, hari ini.

Menurut Muhammad Jailani, selain laluan udara, perbincangan itu turut menjurus kepada perancangan menggiatkan lagi pembukaan laluan air antara Melaka dengan Negara Republik itu.

“Maklumat penuh mengenai perbincangan usahasama ini akan dimaklumkan dalam masa terdekat sebaik delegasi pulang ke Melaka nanti,” katanya dalam satu kenyataan.


MSN Melaka harap SUKMA Johor 2020 tak tangguh

AYER KEROH 27 Julai – Majlis Sukan Negara (MSN) Melaka berharap saingan Sukan Malaysia (SUKMA) 2020 Johor yang dijangka berlangsung pada Mac 2021 tidak ditangguhkan, berhubung situasi semasa penularan pandemik Covid-19.

Ketika dihubungi, Pemangku Pengarahnya Tan Gek Chu meluahkan kerisauan itu susulan kenyataan Menteri Kanan (Keselamatan), Datuk Seri Ismail Sabri Yaakob baru-baru ini berkaitan pelaksanaan kembali Perintah Kawalan Pergerakan (PKP), jika kes positif Covid-19 mencecah tiga angka.

“Harap perkara itu tidak berlaku (ditunda ke tarikh lain) kerana para atlet sudah mula berlatih sejak dibenarkan bermula 11 Julai lalu.

Jelas Gek Chu, suatu mesyuarat berhubung perkara itu akan dibuat antara Selasa dan Rabu ini, yang turut membabitkan sesi latihan atlet yang mungkin dihadkan semula.

“Bagaimanapun buat masa ini, arahan Pengerusi Jawatankuasa Pembangunan Belia dan Sukan negeri, Datuk Mohd Rafiq Naizamohideen terhadap kebenaran latihan atlet masih terpakai.

Menurutnya, atlet mungkin meneruskan latihan secara atas talian yang dipantau jurulatih masing-masing di atas talian, seperti sebelum ini, jika kebenaran latihan atlet ditarik semula, mereka


Orang ramai perlu lapor aktiviti berkaitan bom ikan

TAPAH, 24 Jan – Orang ramai perlu melaporkan kepada pihak berkaitan sekiranya terdapat kegiatan menangkap ikan di sungai melalui kaedah terlarang termasuk secara bom.

Timbalan Menteri Pertanian dan Industri Makanan Datuk Seri Ahmad Hamzah berkata pihaknya tidak mahu kaedah seperti meracun, menggunakan bom atau renjatan elektrik untuk memperoleh ikan berleluasa kerana akan merosakkan ekosistem dan sumber perikanan sungai.

“Jabatan Perikanan Malaysia juga mempunyai pasukan pemantau yang akan membuat rondaan secara berkala dari semasa ke semasa dan sekurang-kurangnya kehadiran pasukan pemantau ini akan menakutkan mereka (individu menangkap ikan menggunakan kaedah terlarang),” katanya.

Beliau ditemui pemberita selepas melepaskan kira-kira 10,000 benih ikan lampam dan terbul ke Perairan Umum Sungai Batang Padang di Kampung Dusun Muda di sini hari ini.

Dalam perkembangan lain, Ahmad berkata Jabatan Perikanan Perak akan melepaskan lima juta benih pelbagai spesies ikan air tawar secara berperingkat di beberapa sungai di negeri ini.

Beliau berkata ia sebahagian langkah kerajaan dalam menambah populasi ikan air tawar yang semakin berkurangan memandangkan ia merupakan sumber rezeki kepada nelayan darat.

“Oleh sebab beberapa keadaan yang tidak dapat dielakkan, populasi ikan air tawar semakin berkurangan terutama kehadiran ikan-ikan yang tidak diingini berada di dalam sungai.

Menurut Ahmad, setiap tahun lebih kurang dua juta benih ikan terdiri daripada pelbagai spesis bernilai hampir RM500,000 dilepaskan di negeri ini dengan sebahagian benih itu adalah keluaran Jabatan Perikanan Malaysia dan melalui peruntukan kewangan kerajaan negeri dan Persekutuan. – BERNAMA


Banjir di Baling: Isytihar darurat bencana tahap I atau II – MB

Beliau berkata pengisytiharan itu amat penting bagi mempercepatkan operasi bantuan daripada agensi negeri dan Persekutuan (belanja kecemasan) berdasarkan bajet sedia ada di agensi masing-masing.

“Menurut Arahan MKN20, kuasa mengisytiharkan Darurat Bencana (Tahap III) terletak di tangan Perdana Menteri atas nasihat Jawatankuasa Pengurusan Bencana Pusat (JPBP). Bagi Darurat Bencana Tahap I, ia boleh diisytiharkan oleh Pegawai Daerah selaku Pengarah JPBP.

“Perbelanjaan atas sebab kecemasan akan memudahkan agensi segerakan semua langkah yang perlu untuk memperbaiki infrastruktur yang rosak dan memulihkan keperluan dan kemudahan asas penduduk terlibat,” katanya menerusi catatan dalam akaun Facebooknya hari ini.

Bagaimanapun, katanya perkara itu akan diputuskan dalam mesyuarat Jawatankuasa Pengurusan Bencana Negeri (JPBN) pagi ini yang akan dipengerusikan Setiausaha Kerajaan Negeri Kedah Datuk Ammar Shaikh Mahmood Naim selaku Pengarah JPBN.

“Pada pukul 10 pagi, Ketua Polis Daerah selaku Pengarah Operasi Jawatankuasa Pengurusan Bencana Daerah (JPBD) akan memberikan taklimat awal operasi mencari dan menyelamat (SAR).

“Saya juga dimaklumkan pihak bomba akan turut menggunakan khidmat helikopter untuk meninjau keadaan dari udara bagi memberi gambaran lebih jelas kesan dan punca-punca bencana,” katanya.

Sementara itu, Muhammad Sanusi berkata beliau dimaklumkan oleh pihak Jabatan Pengairan dan Saliran (JPS) bahawa hujan lebat yang mencurah di daerah Baling menyebabkan air sungai melimpah dan taburan hujan yang disukat di semua pusat cerapan sepanjang sungai menunjukkan kapasiti hujan yang banyak.

Muhammad Sanusi berkata dakwaan penduduk yang mengesyaki beberapa tandak tadahan air masyarakat di Gunung Inas telah pecah juga akan disiasat oleh agensi terbabit dan Jabatan Perhutanan untuk menentukan kesahihannya.

“Buat masa ini, ia belum dapat disahkan. Saya doakan semua mangsa dapat bersabar dengan ujian ini dan semua agensi dan sahabat handai akan terus membantu kerana kita semua adalah bersaudara,” katanya.


PRN Melaka, permulaan kebangkitan UMNO-BN – Najib Razak

TABOH NANING 8 April – Kemenangan besar pada Pilihan Raya Negeri (PRN) Melaka Nov lalu menjadi permulaan buat UMNO dan Barisan Nasional (BN) bangkit semula serta kembali bersinar diperingkat nasional.

Mantan Perdana Menteri, Datuk Seri Najib Razak berkata, kemenangan besar itu turut membuka peluang kepada BN menjadi ‘game changer’ kepada landskap politik negara.

Beliau berkata, momentum kebangkitan diteruskan pada PRN Johor juga menunjukkan BN mampu menang besar dalam Pilihan Raya Umum (PRU) akan datang.

“Sebelum PRN Melaka ada yang beranggapan bahawa BN tak mungkin menang besar, bagaimanapun kejayaan kita hari ini membuatkan majoriti rakyat sudah beranggapan bahawa seandainya ada PRU akan datang BN akan kembali semula menawan negara.

“Kesimpulannya, PRN Melaka yang lalu telah menjadi pemangkin ataupun ‘game changer’ kepada landskap politik tanah air,” katanya ketika berucap pada Majlis Berbuka Puasa Kepimpinan UMNO Bahagian Masjid Tanah Bersama DUN Taboh Naning di JAPERUN Taboh Naning, di sini, hari ini.

Hadir sama, Pengerusi Badan Perhubungan UMNO negeri merangkap Ketua UMNO Bahagian Masjid Tanah, Datuk Seri Ab Rauf Yusoh, Speaker Dewan Undangan Negeri, Datuk Wira Ibrahim Durum, ADUN Taboh Naning, Zulkiflee Mohd Zin serta tetamu lain.

Dalam kesempatan itu, Mohd Najib sempat menyatakan penghargaannya kepada seluruh kepimpinan parti itu dan rakyat yang memilih BN dalam PRN Melaka lalu.

“Rasa rindu saya dengan orang Melaka masih belum pudar, saya ucapkan terima kasih kepada semua kepimpinan parti dan rakyat Melaka sendiri di atas kemenangan besar yang dikecapi negeri ini.


Mohamed Azmin tiba untuk lawatan kerja sehari di Melaka

ALAI 18 Julai – Ketibaan Menteri Perdagangan Antarabangsa dan Industri, Datuk Seri Mohamed Azmin Ali ke lokasi pertama dalam lawatan kerjanya selama sehari ke Melaka disambut meriah penduduk Kampung Alai.

Azmin yang diiringi Sulaiman memulakan lawatan pertama dengan bersarapan pagi dan sesi beramah mesra bersama penduduk Kampung Alai selama tiga jam, sebelum meneruskan perjalanan ke Kampung Paya Tanjung bagi lawatannya ke pusat Perusahaan Kecil Sederhana (PKS).


Masihkah ‘selamat’ pengangkutan tren?

PERKHIDMATANNYA yang sistematik, cekap dan laju serta sangat efisien dalam membantu menyelesaikan masalah kesesakan jalan raya di dalam bandar, menjadikan Transit Aliran Ringan (LRT) sebagai pilihan utama pengangkutan awam dalam kalangan warga kota di Lembah Klang sejak lebih dua dekad lalu.

Sangat diyakini pengguna atas khidmat terbaik yang diberikan selama 23 tahun beroperasi, menyebabkan ramai yang terkejut sebaik mengetahui kemalangan membabitkan dua tren LRT laluan Kelana Jaya pada Isnin, 24 Mei lalu.

Daripada 213 penumpang di dalam tren itu, 47 mengalami cedera parah manakala 166 lagi cedera ringan dalam insiden di laluan terowong berdekatan Stesen LRT KLCC dan Kampung Baru yang secara tidak langsung mencalarkan rekod sifar kemalangan selama ini.

Ternyata, insiden itu telah membuka mata orang ramai bahawa perkhidmatan LRT yang dianggap paling selamat itu sebenarnya turut tidak terkecuali daripada berlakunya kemalangan.

Meskipun begitu, jika melihat kepada statistik kemalangan antara sistem pengangkutan darat dengan pengangkutan rel, tiada siapa yang boleh menafikan bahawa perkhidmatan rel seperti LRT jauh lebih selamat.

Ini boleh dilihat berdasarkan statistik kemalangan jalan raya pada 2019, apabila sebanyak 567,516 kes kemalangan dilaporkan yang telah meragut nyawa seramai 6,167 orang dengan kadar kehilangan nyawa adalah setiap 85 minit.

Keadaan tersebut berlaku kerana sistem pengangkutan jalan darat dikongsi bersama dengan pelbagai jenis kenderaan yang mempunyai kelajuan berbeza sehingga mengundang risiko kemalangan yang tinggi, menurut Profesor Jabatan Kesihatan Komuniti, Fakulti Perubatan dan Sains Kesihatan, Universiti Putra Malaysia (UPM) Dr Kulanthayan KC Mani.

Berbeza dengan sistem rel, ia hanya dilalui tren yang menggunakan sistem landasan rel dengan kelajuan yang hampir sama dengan jenis tren lain.

“Jika kita lihat dari segi statistik kemalangan jalan raya dan dibandingkan pula dengan kemalangan rel, amat jelas dan nyata, angkanya (kemalangan rel) sangat kurang, bukan sahaja di negara kita, malah seluruh dunia.

“Kerana itu, sistem pengangkutan rel tetap menjadi medium pengangkutan paling selamat bukan sahaja di Malaysia malah juga di peringkat global,” katanya kepada Bernama.

Kulanthayan yang juga pakar keselamatan jalan raya, menjelaskan sistem pengangkutan rel yang mempunyai beberapa lapisan keselamatan, menjadikan sistem yang digunakan itu sangat selamat terutama untuk membawa sejumlah besar penumpang pada satu-satu masa.

Contoh lapisan sistem keselamatan yang ada, antaranya sistem kawalan trafik dan isyarat dari pusat kawalan sistem rel dan komunikasi untuk memastikan perjalanan setiap tren diatur dengan baik dan lancar.

“Kemalangan jarang berlaku kerana sistem pengangkutan rel ini juga turut dikawal laluannya dari bilik kawalan penyedia perkhidmatan sistem rel tersebut. Disebabkan sistem yang ada, agak mengejutkan apabila kemalangan tren berlaku baru-baru ini.

“Kerana itu, siasatan penuh insiden ini perlu dilakukan untuk memahami di mana kesilapan yang berlaku dan bagaimana ia boleh dielakkan pada masa akan datang supaya pengangkutan rel masih diyakini sebagai mod pengangkutan paling selamat dan kekal pilihan utama pengguna,” katanya.

Pandangan senada turut disuarakan Ketua Jaringan Industri dan Komunikasi Korporat Institut Pengangkutan Malaysia, Universiti Teknologi Mara (UiTM) Dr Irwan Ibrahim yang menyatakan, pelbagai faktor boleh mendorong berlakunya kemalangan tren dengan kajian menunjukkan 90 peratus adalah berpunca daripada kecuaian pengendali pengangkutan yang kurang cekap, kepenatan ataupun sengaja mengingkari peraturan dan arahan.

Justeru, dalam usaha mengurangkan kemalangan tren, teknologi keselamatan tren dan prosedur keselamatan pelanggan harus dipertingkatkan dan ini merangkumi teknologi keselamatan baharu seperti kawalan pintu platform untuk pencegahan ‘kemalangan jiwa manusia’.

Beliau berkata pihak pengurusan juga perlu meneroka teknologi baharu tren seperti pengubah geseran bagi mengurangkan geseran tren sekiranya berlaku kemalangan yang sekali gus dapat meminimumkan impak kemalangan.

“Banyak teknologi baharu yang boleh diteroka bagi meningkatkan lagi tahap keselamatan yang akan membantu menurunkan kadar kemalangan melibatkan tren antaranya pemantauan ‘koefisien derail’ dan pengendalian keseimbangan penggantungan udara, struktur ‘bogie’ baharu, suspensi aktif dan pemacu VVVF.

“Teknologi lain yang boleh dipertimbangkan ialah sistem trek dan teknologi penyelenggaraan seperti landasan ‘slab’ dan teknologi penyelenggaraan yang lebih terkini,” katanya.

Dalam situasi yang berlaku ini, mahu atau tidak, amalan yang dipraktikkan di negara Jepun akan tetap dijadikan contoh terbaik dalam pengurusan tren yang cepat dan selamat.


‘Biasa habis RM100 beli barang dapur, tapi di sini tak sampai RM50’

DURIAN TUNGGAL 19 Feb – “Memang berbaloi lah datang, belanja pun jimat berbanding pergi ke pasar luar kerana semuanya murah,” itu kata Noor Ain Mahat, 37, pengunjung Jualan Keluarga Malaysia di tapak pasar malam Durian Tunggal, di sini.

Menurut suri rumah itu, kebiasaanya dia akan membelanjakan RM100 atau lebih setiap kali ke pasar untuk membeli bekalan seperti sayur dan ikan namun situasi itu berlainan apabila dia berkunjung ke Jualan Keluarga Malaysia.

“Ini pertama kali saya datang ke program ini, ternyata harga memang murah. Kebiasaan kalau saya beli banyak seperti ini mahu lebih RM50 atau sampai RM100 namun hari ini RM50 tidak sampai.

“Jualan ini betul-betul membantu rakyat kerana kita tahu sekarang ramai yang terkesan jadi usaha kerajaan ini amat berbaloi sekaligus dapat meringankan beban,” katanya.

Bagi seorang lagi pengunjung Norliza Mohd Isa,38, berkata, pengalaman pertama kali berkunjung ke jualan itu membuatkannya teruja kerana harga yang ditawarkan rendah berbanding lokasi jualan lain.

“Di sini semuanya ada ikan, sayur, beras dan paling penting minyak masak pun ada dijual di sini, walaupun ianya hanya limit dua paket setiap seorang.

“Bagi saya kalau boleh jualan seperti ini diadakan secara berterusan di kawasan kampung kerana boleh membantu penduduk setempat untuk berbelanja malah tidak perlu bergerak jauh untuk dapatkan bekalan,” katanya.

Hadir sama pada program itu EXCO Hal Ehwal Pengguna negeri Ngwe Hee Sem, Pengarah Kementerian Perdagangan Dalam Negeri Dan Hal Ehwal Pengguna (KPNDHEP) Norena Jaafar serta Ahli Dewan Undangan Negeri (ADUN) Durian Tunggal, Zahari Abd Kalil.

Sementara itu, Zahari berkata, pihaknya menyambut baik program yang diadakan ini kerana bukan sahaja dapat meringankan beban rakyat setempat malah memudahkan mereka untuk mendapatkan bekalan barangan dapur terutamanya.

“Saya berterima kasih kepada EXCO dan pihak KPDNHEP kerana memilih lokasi Durian Tunggal sebagai tapak jualan untuk Program Jualan Keluarga Malaysia kali ini dan diharap penduduk dapat rebut peluang ini kerana ia pertama kali diadakan.

“Daripada yang dapat saya lihat pagi ini, program ini mendapat sambutan amat menggalakkan apabila sewal 7.30 pagi orang ramai sudah mula beratur untuk mendapatkan barangan jualan dan esok dijangka lagi meriah apabila bekalan ayam serta telur akan dijual,” katanya.


Korban banjir kini 41 orang, lapan masih hilang

KUALA LUMPUR, 24 Dis – Bencana banjir dilaporkan telah mengorbankan 41 nyawa di seluruh negara setakat ini manakala lapan orang masih hilang.

Ketua Polis Negara Tan Sri Acryl Sani Abdullah Sani dalam kenyataan hari ini berkata Selangor melaporkan kematian tertinggi iaitu 25 mangsa, Pahang 15 mangsa dan seorang di Kelantan.

Berdasarkan pecahan, katanya, 25 mangsa di Selangor terdiri daripada 17 lelaki dan lapan wanita, Pahang melibatkan lapan lelaki, lima wanita dan dua kanak-kanak lelaki, manakala di Kelantan seorang lelaki.


Anggota bomba wajib ambil vaksin- Mohammad Hamdan

KOTA BHARU 19 Sept. – Sejumlah 90 peratus daripada 14,500 anggota Jabatan Bomba dan Penyelamat Malaysia (JBPM) di seluruh negara sudah melengkapkan dua dos suntikan vaksin COVID-19 dan baki 10 peratus akan menunaikan kewajipan itu dalam masa terdekat.

Ketua Pengarah JBPM, Datuk Seri Mohammad Hamdan Wahid berkata, pelalian vaksin COVID-19 adalah mandatori sebagai perlindungan diri daripada jangkitan memandangkan tugasan mereka sebagai ‘first responder’ dalam sebarang operasi kecemasan.

“Selain memastikan semua warga penyelamat sudah mendapat dua dos suntikan, pada masa yang sama kita mahu mereka mematuhi prosedur operasi standard (SOP) iaitu memakai PPE (peralatan perlindungan diri) yang lengkap.

Beliau berkata demikian pada sidang media selepas mengadakan lawatan kerja rasmi dan menyempurnakan Majlis Pemakaian Tanda Pangkat kepada tujuh Pegawai Bomba Tinggi II (Gred KB 26) di Ibu Pejabat JBPM Kelantan, di sini, hari ini.

Ditanya mengenai jangkitan COVID-19 dalam kalangan anggota bomba, beliau berkata seramai 125 pegawai dan anggota disahkan positif (kategori satu dan dua) dan menjalankan kuarantin kendiri di rumah.

“Mulai Mac tahun lalu hingga sekarang, warga JBPM dalam pemantauan (PUS) atau dalam siasatan (PUI) dijangkiti bukan daripada tugas tetapi melalui komuniti, misalnya pasangan yang bekerja sebagai jururawat atau guru,” katanya.